text:
Mu 1990, Abatutsi basaga 400 biciwe i Byumba, bakuwe hafi mu makomine yose uko yari cumi n’arindwi yari agize Perefegitura ya Byumba. Bishwe urupfu rw’agashinyaguro batwikishijwe amakara ariko kandi babanje gushinyagurirwa kuko hari n’abari baciwe amazuru baregwa kuba ibyitso by’Inkotanyi.
Ibi byagarutsweho mu buhamya bwatanzwe mu muhango wo kwibuka izo nzirakane wabereye mu murenge wa Byumba, ku wa 9 Mata 2018, butanzwe na bamwe muri bake barokotse iri yicwa ryabereye i Byumba. Mu cyahoze ari Komini Murambi yayoborwaga na Gatete Jean Baptiste, abiswe ibyitso batangiye gufatwa ku wa 4 Ukwakira 1990, hashize iminsi itatu yonyine Inkotanyi zitangije urugamba rwo kubohora igihugu.
Hatangiye guhigwa umuntu wese ubutegetsi butiyumvagamo bamwe bikavugwa ko bagombaga gusimbura Gatete, abandi bakajya mu yindi myanya y’ubuyobozi basimbura abari ku butegetsi icyo gihe.
Mu kiganiro na Panorama, Gasana Innocent, yaduhaye ubuhamya ko hari harakozwe urutonde rw’abagombaga kwicwa, ku buryo muri buri rugo mu bo bagombaga kwikiza hakurwagamo abantu babiri.
Agira ati “Urutonde rwari rwarakozwe kera ku buryo intambara y’Inkotanyi yatangiye, na bo bagatangira kudutoteza. Icyo gihe bazaga mu rugo bafite amazina y’abantu bagomba gutwara. Ni muri urwo rwego batwayemo data na mukuru wanjye wari waje mu rugo aturutse Rwempasha yaraje kudusura. Abo bajyanye hagarutse mbarwa.”
Burakari Jean Bosco, ukomoka mu karere ka Gatsibo mu cyahoze ari Komini Murambi, atanga ubuhamya agaragaza inzira y’umusaraba abitwaga ibyitso banyujijwemo kuva i Murambi kurinda bagezwa i Byumba n’urupfu rw’agashinyaguro bagenzi be bishwe.
Agira ati “Babapakiye imodoka babanyuza i Ngarama, hanyuma babazana i Byumba ariko babateye ibyuma. Barabazana babashyira mu rwobo, bazana ingorofani z’amakara bakajya babamena hejuru. Njye naje nyuma, twageze kuri bariye mu irembo bavuga ko turi inyenzi bafatiye ku rugamba. Twageraga nko kuri cumi na batandatu. Baraduhambiriye mu maso, batujyana mu kigo cya gisirikare.
Twahuye n’uwayoboraga iki kigo witwaga Major Ngira. Yavuze ko twe batujyana muri kasho. Aho ni ho twe twakiriye kuko bahadukuye batujyana i Kigali baduhungisha Inkotanyi ngo zitadufungura kuko zari zamaze gufungura gereza ya Ruhengeri.”
Rutagarama Aloys ni umwe mu bashakishijwe kugira ngo afatwe ku itariki ya 4 Ukwakira 1990 ariko arabasiga. Mu buhamya bwe, agaragaza amakuru yakurikiranye ku nzira y’umusaraba banyuzemo.
Mu buhamya bwe agira ati “Twarakurikiranye tumenya amakuru y’urupfu rw’agashinyaguro abacu bishwe. Ibyakozwe byose hari ababigizemo uruhare kandi bamwe n’ubu baracyahari ndetse hari n’abakozi babibonye bakiri mu kazi ka Leta yewe hari n’abagikora mu rukiko rwisumbuye rwa Gicumbi. Abayobozi bakiriye abagomba kwicwa baracyahari, abagize uruhare mu kwica abantu barahari, turibaza impamvu bataburanishwa.
Twakurikiranye ikibazo cy’abacu biciwe i Byumba mu gihumbi magana acyenda mirongo icyenda, dosiye muri Gacaca zirakorwa ndetse harimo n’abatangabuhamya. Twaje kubaza uwayoboraga Urwego rushinzwe Inkiko Gacaca, atubwira ko izo dosiye zashyizwe mu nkiko zisanzwe. Twarakurikiranye aeriko twabuze irengero ryazo. Dukeneye ubutabera bw’abacu, twatanze amakuru, twiteguye kuyatanga, niba ari n’ubushinjacyaha bwarigitishije ayo madosiye tuzaburega mu rukiko ariko ubutabera buboneke.”
Mu bavugwa muri dosiye z’abantu biciwe i Byumba harimo Major Ngira wari Umukuru w’ikigo cya gisirikare cya Byumba, Maj. Gatarayiha wari umwungirije, harimo Rutobo wari umugenzacyaha mu rukiko rw’ubujurire rwa Byumba ubu ufungiye muri Gereza ya Miyove, hakanatungwa agatoki na Muhire Aloys wari Perefe w’umusigire wa Perefegitura ya Byumba.
Hon Niyonsenga Theodomir wifatanyije n’abibuka ababo biciwe i Byumba, mu ijambo rye ry’uwo munsi na we yavuze ko ikibazo bagiye kukigira icyabo nk’Inteko Ishinga amategeko ariko ubutabera bukaboneka.
Agira ati “Iyo umenye urupfu abiswe ibyitso by’Inkotanyi bapfuye bitera ishavu. Birakwiye ko abantu biciwe aha na bo bahabwa ubutabera akaba ari muri urwo rwego natwe nk’Inteko Ishinga Amategeko tuzatanga umusanzu wacu ikibazo tukakigira icyacu, ukuri kukajya ahabona, ubutabera bukaboneka.”
Ikibazo cy’abantu biciwe i Byumba mu 1990 cyagarutsweho n’Umuyobozi wa Ibuka mu karere ka Gatsibo, Niyonziza Felicien, mu kwibuka ku nshuro ya 24 Jenoside yakorewe abatutsi, mu mihango yabereye i Kiziguro ku wa 11 Mata 2018 hibukwa abatutsi biciwe mu cyahoze ari Komini Murambi n’andi makomini yaguyemo akarere ka Gatsibo.
Dr Bizimana Jean Damascene, Umunyamabanga Mukuru wa Komisiyo y’Igihugu yo kurwanya Jenoside, mu butumwa yatangiye i Kiziguro, na we yagarutse kuri icyo kibazo, avuga ko amakuru yose azashakishwa ukuri kukajya ahabona.
Agira ati “Jenoside ni icyaha kidasaza, ndetse amategeko ubungubu ahana ni ibyaha bya Jenoside byakozwe muri mirongo icyenda. Nihakusanywa ibimenyetso tuzafatanya, niba bihari, abakekwa kuba barabikoze niba bahari, tuzafatanya hakusanywe ibimenyetso bagezwe mu nkiko, igihugu cyacu cyemera ubutabera bunoze abakoze ibyo byaha bakurikiranwe.”


c: text/html

text:
Iki gitaramo kizabera kuri Light Church i Kabuga ku Cyumweru, tariki 12 Kanama 2018, abazitabira bazaririmbirwa n’abahanzi barimo Papa Emile, Damascene Kanuma, Janvier Kayitana, Arsene Tuyi, Eddie Mico, Babu ndetse n’umuraperi witwa MD mu zihimbaza Imana.
Mu kiganiro n’umuvugabutumwa mu itorero rya ADEPR, Kalisa Fred, akaba n’Umuyobozi wa Disciples Ministries yavuze ko iki gitaramo bagiteguye mu rwego rwo gushakira abahanzi bagaragaza impano muri ‘Gospel’ ubushobozi bwo kubashyigikira bakabakorera indirimbo.
Yagize ati “Muri iki giterane tuzibanda ku butumwa bwo gushyigikirana kuko Bibiliya ivuga ngo ‘Nk’uko icyuma gityaza ikindi ni ko umuntu akwiye gutyaza mugenzi we,’ twese ntabwo dufite impano yo kuririmba ariko dushobora gufatanya mu kuzamura abayifite. Ubutumwa natanga ni ubwo kubafasha kugira ngo bazamure umuziki wabo n’ubutumwa bwiza babwiriza bugere kuri benshi.”
Yagize ati “Muri iki giterane hazaba harimo n’igikorwa cyo gutanga umusanzu ku bitabiriye aho tuzakuramo ubushobozi bwo gufasha abahanzi bari kuzamuka mu ndirimbo zihimbaza Imana. Ntitwahita tuvuga ngo tuzakorera bangahe cyangwa se indirimbo zingahe ariko ubushobozi buzaboneka ni bwo buzaduha ishusho cyangwa umubare w’ibyo tuzakora.”
Yasabye abasanzwe bakunda ibihangano by’abahanzi bakora umuziki wo guhimbaza Imana kuzitabira icyo giterane kugira ngo bafatane urunana mu kubazamura kuko ari “ishema rya buri wese muri bo kuba babona umuhanzi ateye imbere barabigizemo uruhare kandi abwiriza ubutumwa bwiza.”
Kalisa yavuze ko mu bahanzi bazaririmba muri iki giterane harimo umwe mu bo bazakorana mu kuzamura ibikorwa bakora bahimbaza Imana binyuze mu muziki. Abandi babatoranyije bifuza kubashyigikira kugira ngo ubutumwa bwabo bubashe kugera kuri benshi, babahisemo bagendeye ku bari kuzamuka kandi bafite impano.

robotstxt: allowed

filter: keep


text:
Ni ibibazo komisiyo y’uburenganzira bwa muntu yabonye mu igenzuza yakoze muri Werurwe na Gicurasi 2018 muri gereza na kasho za Sitasiyo za Polisi n’Ibigo binyurwamo by’igihe gito bizwi nka ‘transit centers’.
Birimo ubucucike muri rusange, abana bafunganwa na ba nyina, ikibazo cy’abantu bivugwa ko baburirwa irengero, ibyemezo bihabwa abafunzwe cyangwa abajyanywe mu bigo binyurwamo by’igihe gito, abafunzwe bafite uburwayi, inyubako za gereza zishaje, abakozi badahagije n’ibikoresho hamwe na hamwe, isuku n’ibindi.
Nk’uko yabitangaje, mu kiganiro iyi komisiyo iyobowe na Nirere Madeleine yagiranye na RIB, Umunyamabanga Mukuru w’uru rwego, Col Jeannot Ruhunga yakomoje ku bibazo Komisiyo yagaragaje harimo icy’ubwinshi bw’abantu bakekwaho ibyaha bafatwa.
Yavuze ko akenshi gishingiye ku mibereho y’abaturage muri rusange, aho usanga ibyaha byiyongera kubera uko abaturage babayeho, kikaba kizajya gikemuka uko imibereho na yo igenda irushaho kuba myiza. Yongeyeho ko n’ubwo abafatwa ari benshi bitavuze ko bagumanwa n’urwo rwego, kuko rwihutita gukora iperereza abo bibaye ngombwa rukabashyikiriza izindi nzego cyangwa rukabarekura.
Yagarutse ku bivugwa ko hari abantu baburirwa irengero, asobanura ko atari byo, ahubwo ko hari igihe ukekwaho ibyaha afashwe umuryango we ntuhite umenyeshwa aho aherereye mu gihe hagikorwa iperereza.
Inzego zombi zemeranyije ko uzajya afatwa azajya ahabwa uburenganzira bwo guhita amenyesha umuryango we aho aherereye bibaye bitabangamiye iperereza, kugira ngo hirindwe kuvuga ko yaburiwe irengero.
Col Ruhunga yakomeje agira ati “Kumenyesha umuryango w’ukekwaho icyaha ko yageze mu maboko y’Urwego rw’Igihugu rushinzwe Ubugenzacyaha biroroshye kandi bizashyirwamo imbaraga. Ibi biri mu byihutirwa bizashyirwa mu byo Sitasiyo za Polisi zisabwa kubahiriza mu gihe hari abantu zashyikirijwe bakekwaho ibyaha”.
Ku kijyanye n’abana bafungwa mu gihe bagikorwaho iperereza, Umunyamabanga Mukuru wa RIB yasobanuye ko harimo kurebwa uburyo bazajya bakurikiranwa badafunzwe, cyane cyane mu gihe bitateza ikibazo cyo kubangamira ibimenyetso.
RCS igeze kure igabanya ubucucike
NCHR na RCS baganiriye ku bucucike buboneka muri gereza, ku mibereho y’abana bafunganywe na ba nyina no kwandikwa mu bitabo by’irangamimerere, ku bijyanye n’ibyemezo by’abacamanza ku bafunzwe no kuganira ku kibazo cy’abagororwa baba bakomeza gufungwa kandi bararangije ibihano.
Komiseri Mukuru wa RCS, George Rwigamba yasobanuye ko muri iki gihe hakorwa byinshi kugira ngo ubucucike bugaragara muri za gereza bugabanuke.
Yagize ati “Ubu RCS igenda yubaka inzu nshya z’amacumbi hakurikijwe amikoro y’igihugu kugira ngo ubucucike bugabanuke, cyakora haracyari imbogamizi z’uko abanyabyaha bakomeza kwiyongera ugereranyije n’abasohoka muri gereza kubera ibyaha birimo urugomo, ibiyobyabwenge, ubushukanyi n’ibindi.”
Ku kibazo cy’abana bafunganwa na ba nyina, RCS yasobanuye ko hari amarerero yubatswe aho ababyeyi babo bafungiye nka gereza ya Muhanga na Ngoma, n’ahatarubakwa bikaba biteganywa ku bufatanye n’abafatanyabikorwa. Kwandikisha abana mu bitabo by’irangamimere na byo ngo RCS irabikurikirana kugira ngo bose bandikwe. Ikindi ni uko abo bana bahabwa ifunguro ribafasha gukura neza.
Ku byemezo by’ifunga bitangwa n’abacamanza, Komiseri Mukuru wa RCS yagize ati “RCS yubahiriza ibyemezo by’ifunga, igihe hagize umuntu uzanywe gufungwa nta cyemezo afite ntitumwakira kandi dukurikirana n’ibyemezo by’abasanzwe bafunzwe kugira ngo bitarenza igihe. Urangije igihano cye kandi ahita arekurwa nta yandi mananiza.”
Ibigo by’igororamuco nabyo byarasuwe
Komisiyo y’Uburenganzira bwa muntu yatangaje ko yasanze hari ikibazo cy’ubucucike cyane cyane muri Transit Center y’Umujyi wa Kigali, inyubako hamwe na hamwe zishaje cyangwa se ahatari izihariye ku byiciro by’abanyuzwa muri ibyo bigo, abakozi badahagije, ibikoresho byo mu biro bidahagije n’isuku nke hamwe na hamwe.
Umuyobozi Mukuru wa NRS, Bosenibamwe Aimé, yabwiye Komisiyo ko urwo rwego ari rushya bityo rucyiyubaka ku buryo hari byinshi mu bikoresho ndetse n’abakozi rutaragira, n’ibigo bimwe na bimwe bikaba bikorera mu mazu ataravugururwa.
Gusa yishimiye ko amategeko agenga urwo rwego yashyizweho kandi rwiteguye kuzuza inshingano rwahawe, rukazagenda rukosora amakosa agaragara mu bigo binyurwamo by’igihe gito kugira ngo byubahirize amahame remezo y’uburenganzira bwa muntu.
Ikigo cy’Igihugu cy’Igororamuco cyasobanuye ko cyatangiye gahunda yo kubaka ikigo cy’intangarugero i Gitagata, icyiciro cya mbere kikaba kigeze kuri 48%, kikazuzura gifite ibyangombwa byose bikenewe kugira ngo kibe ikigo kigororerwamo.
Na ho muri Transit Center ya Gikondo, Ikigo cy’Igihugu cy’Igororamuco cyagaragarije Komisiyo ko aho iherereye ari hato ugereranyije n’ubwinshi bw’abahazanwa na serivisi bakenera, bityo ikaba yakwimurirwa ahandi.
Ku kibazo cy’imibereho y’abacumbikiwe muri ibyo bigo byose muri rusange, hagaragaye ikibazo cy’abahacumbikiwe bahatinda kubera ijonjora rimwe na rimwe ritinda gukorwa ku bagejejwe muri ibyo bigo bigatuma bahamara igihe kirekire, abahazanwa kandi barafatiwe ibyaha bihanwa n’amategeko, abahazanwa barwaye indwara z’ibikatu bagorwa no gufata imiti cyangwa kubona indyo yihariye n’ibindi.
Bosenibamwe yagize ati “Ubusanzwe hari politiki rusange y’imicungire y’ibyo bigo, mu byo iteganya hakaba harimo ko buri nyuma y’amasaha 72 Komite y’Akarere ishinzwe kujonjora iba yarangije gufatira buri wese wahazanywe icyemezo ku cyamukorerwa, hagashingirwa ku makuru ari ku ifishi yuzuzwa akihagezwa na Polisi”.
Yakomeje agira ati “Igihe bahamara cyo giterwa n’icyaha bafatiwe, kuko hari ubwo bisaba ko cyongerwa iyo hagikorwa iperereza, ariko ubundi hakaba nta we urenza iminsi 14 atarafatirwa icyemezo n’iyo Komite”.
Ku bakoze ibyaha bihanwa n’amategeko, Umuyobozi Mukuru wa NRS yavuze ko hari ingamba zo kubakorera amadosiye byihuse bagashyikirizwa ubushinjacyaha. Na ho ku barwayi, yasobanuye ko NRS ifite abaforomo babakurikirana uretse ko bakiri bake urebye ubwinshi bw’abazanwa muri ibyo bigo.
Mu biganiro byose Komisiyo y’Igihugu y’Uburenganzira bwa Muntu yagiranye n’izo nzego zose, bemeranyijwe ko ibyagaragaye nk’ibibazo Komisiyo yasanze aho yasuye hose izo nzego zizajya zibikemura hakurikijwe amategeko n’ubushobozi buhari, kandi Komisiyo yazijeje ubufatanye busesuye kugira ngo hatagira uburenganzira bw’abajyanywe muri izo nzego buhungabanywa.
Ibigo byasuwe birimo gereza 13, Kasho za Sitasiyo za Polisi 109, Ibigo binyurwamo by’igihe gito 27 n’Ikigo cy’Igororamuco cya Gitagata.


text:
INGINGO YO KU GIFUBIKO | ESE IMPERUKA IRI HAFI?
Abantu benshi bazarokoka imperuka kandi nawe ushobora kuzayirokoka
Bibiliya itubwira ko umunsi w’imperuka ukubiyemo kurimbura. Igira iti “hazabaho umubabaro ukomeye utarigeze kubaho uhereye ku kuremwa kw’isi kugeza ubu. . . . Iyo minsi iyo itaza kugabanywa, nta n’umwe wari kuzarokoka” (Matayo 24:21, 22). Ariko Imana idusezeranya ko abantu benshi bazarokoka. Igira iti ‘isi irashira, ariko ukora ibyo Imana ishaka ahoraho iteka ryose.’
None se niba wifuza kuzarokoka irimbuka ry’iyi si ‘ukazabaho iteka ryose,’ wagombye gukora iki? Ese wagombye gutangira kurundanya ibizagutunga cyangwa gukora indi myiteguro? Oya. Bibiliya itugira inama yo kumenya iby’ingenzi kurusha ibindi. Igira iti “kubera ko ibyo byose bizashonga bityo, mbega ukuntu mukwiriye kuba abantu bafite imyifatire irangwa n’ibikorwa byera n’ibyo kwiyegurira Imana, mutegereza kandi muhoza mu bwenge bwanyu ukuhaba k’umunsi wa Yehova!” (2 Petero 3:10-12). Imirongo ikikije iyo ngiyo igaragaza ko mu “[bintu] byose” bizashonga harimo ubutegetsi bw’isi bwamunzwe na ruswa n’abashyigikira ubwo butegetsi aho gushyigikira ubutegetsi bw’Imana. Koko rero, ubutunzi turundanya si bwo buzadukiza iryo rimbuka.
Ni iby’ukuri ko kugira ngo tuzarokoke, tugomba kwiyegurira Yehova Imana kandi tukitoza kugira imico n’ibikorwa bimushimisha (Zefaniya 2:3). Aho gukurikira benshi no kwirengagiza ibimenyetso bigaragara byerekana ko tugeze mu bihe bishishikaje, tugomba ‘guhoza mu bwenge bwacu ukuhaba k’umunsi wa Yehova.’ Abahamya ba Yehova bashobora kukwereka icyo wakora kugira uzarokoke uwo munsi ugiye kuza, bifashishije Bibiliya.


text:
Yiteguye gutanga umusanzu we ahanga imirimo 50 (VIDEO)
Assiel Muhayimana ukomomka i Kinazi mu Karere ka Huye akora ibikoresho birimo ingorofani n’amasuka yifashishije imashini yikoreye, kandi ngo yiteguye kuzahanga imirimo 50.
Mu mishanga uyu mugabo w’imyaka 31, yamaze guhanga kandi yatangiye gushyira mu bikorwa harimo uwo gukora ibikoresho byifashishwa mu buzima bwa buri munsi, harimo ibikoze mu biti no mu byuma.
Ibikoresho akora urebye ntaho bitandukaniye n’ibigurwa mu mangazini biba byakorewe mu nganda zo hanze y’u Rwanda.
Itandukaniro rihari ni uko ibye byanditseho Made in Rwanda ndetse n’ikirango cya B.K.R Bikore (biguhire kubera Imana), kigaragaza ko ari ibyo yikoreye.
Icyo wakwita iduka Muhayimana acururizamo ibikoresho akora kugeza uyu munsi, ni inzu itari nini yubatse mu buryo bw’igorofa rifatiye ku mukingo. Igice cyo hejuru agicururizamo, naho icyo akagikoresha nk’ububiko bw’ibikoresho.
Iryo duka usangamo amasuka, ibitiyo, imihoro, imyiko, ibiroso byifashishwa mu gukora isuku n’imikoropesho.
Harimo kandi n’amajyane akoze muri cyayicyayi n’umwenya, amavuta avura indwara z’uruhu zinyuranye, siraje n’amasakoshi y’abagore.
Muhayimana avuga ariko ko akora n’imikubuzo, za kupakupa, inyundo, incyamuro, amashoka, amapiki na za majagu (amasuka y’amenyo).
Aho akorera kandi hari ingorofani, icyuma gisya ibinyampeke, inzugi zikoze mu byuma, imashini ikobora ibigori, imashini yoza imbaho n’izizisatura, igonda ibyuma n’izo yifashisha mu gukora ibitiyo n’amasuka.
Izi mashini zose ngo ni we wazikoreye, kandi n’ibikoresho akora nta ho yabyigiye uretse kwitegereza ibikorwa n’abandi bantu. Akifashisha internet, ibyo yize akagerageza kubikora na we.
Agira ati “Nta wundi mwarimu mfite uretse Perezida w’u Rwanda Paul Kagame uhora adushishikariza guhanga imirimo itanga akazi. Ubu ni byo natangiye.”
Anavuga ko afite intego yo kunganira Minisitiri w’intebe muri gahunda y’imyaka irindwi yihaye yo kuzahanga imirimo.
Ati “Njyewe mfitemo 50 igomba gukorwa. N’ubwo atari njye wayikora, ariko namaze kuyikoraho ubushakashatsi mbona ko ishoboka.”
Yize amashuri ane abanza gusa
Ibyo Mpayimana akora ngo abikura mu mutwe we utuma ashakisha ibyo yakora kandi akabigeraho, kuko nta shuri yabuyigiyemo. N’ikimenyimenyi, yagarukiye mu mwaka wa Kane w’amashuri abanza.
Kuba atarakomeje kwiga kandi ngo si ukubera ko ishuri ryari ryamunaniye, kuko ngo igihe cyose yazaga ku mwanya wa mbere mu gutsinda ibizamini. Ishuri yarikuwemo n’ubukene bw’iwabo.
Ati “Nabonaga ikizamini cya Leta nzagitsinda, ababyeyi bakagurisha isambu kugira ngo babashe kundihira. Sinabonaga icyari gutunga n’abavandimwe banjye batandatu. Mama ni we wakoreraga urugo wenyine kuko papa yari amaze igihe arwaye.”
Yavuye mu ishuri rero kugira ngo afashe mama we kurera barumuna be kuko ari we mfura iwabo. Ibi byanatumaga akenshi agera ku ishuri yakererewe, ubundi agasiba.
Yatangiye acururiza iwabo mu Karere ka Ngororero, biramuhira; yaje no kugira butike, hanyuma yiyemeza kujya gukorera mu Mutara, na bwo birakomeza biramuhira. Yaje kuvayo ajya gukorera i Bugesera aho yahuye n’abatekamutwe bakamumaraho ibyo yari afite byose, hanyuma agasigarira aho.
Ati “icyo gihe nari mfite imyaka 22 gusa, ariko n’ubwo nkomoka mu muryango ukennye cyane nari maze kugira miriyoni eshatu. Ni zo abatekamutwe bantwaye.”
Yiyemeje kongera gutangira bundi bushya, ashaka aho yatura hatari umuntu n’umwe umuzi, nuko ajya i Rusizi.
Agezeyo yakoze imirimo y’ingufu yose ishoboka yamuha amafaranga, harimo guhingira abantu no kwikorera ifumbire ayijyana mu mirima.
Yatangiye kwibaza icyo yakora cyamuhuza n’abacuruzi nk’uko yakoranaga na bo, yiyemeza kuzakora uruganda rukora ibikoresho azajya abaranguza. Kugira ngo abigereho yagombaga gutangirira ku bijyanye n’igishoro yari afite.
Yahereye ku mikoropesho
Mpayimana avuga ko yafashe umukoropesho arawusenya, agira ngo arebe uko ukoze, afata igice cy’igiti agishyira ababaji, aza kubona abashobora kuyikora. Hari hasigaye kubona umupira no kuwushyiramo ngo arebe ko bikunda.
Ati “Byansabye amezi atatu ngo mbashe kubona aho nkura uwo mupira, mbasha gukora umukoropesho, nuko ntangira kuyikora.”
Ibi ariko na byo ntibyamuhiriye kuko yaje kwamburwa n’umwe mu bacuruzi bakoranaga, bituma acika intege, no gukora arabihagarika asubira gushakisha amafaranga yifashishije imbaraga ze.
Nyuma y’umwaka, amaze kwegeranya andi mafaranga makeya, yaragarutse agurisha imikoropesho yari yarasigaranye, abona imbaraga zo kongera gutangira.
Yaje kwiyemeza gukora n’ibiroso, hanyuma buke bukeya agenda ashakisha n’uko yakora ibikoresho bikoze mu byuma.
Ubu atuye i Kinazi, na mama we yaramuzanye asigaye aboha ibikapu agurisha agakuramo amafaranga, afatanyije n’umukobwa we. Uyu mubyeyi we ntakiri mu cyiciro cya mbere cy’ubudehe kuva mu mwaka ushize.
Umugore we yamufashije kumenya gukora amasakoshi y’abagore none ubu arayakora bakayaranguza.
Iyo afite amasoko yo gukora ibikoresho, ashaka urubyiruko baturanye rukaza akarwigisha gukora runatanga umusaruro, kandi akarugenera agahimbazamusyi.
Imishinga afite ayisangiza bagenzi be
Hari nk’umushinga wo gukora imitobe yari yatangiye gukora awuha umuntu ukorera mu Karere ka Nyanza. Hari n’uwo gukora inkweto na wo yari yatangiye awihera umuntu uba mu Mutara. Bose yabagiriye akamaro.
Umugore we ngo amufitiye intego y’uko mu bihe biri imbere azaba azi gukora n’ibikoresho bikomoka ku budozi harimo amashuka, amakuvureri (couvre-lit), amapantaro y’amajeans, n’ibindi.
Naho we, arateganya ko mu gihe cy’umwaka umwe azaba afite uruganda rukora ibikoresho mu byuma, ku buryo mu gihe kitarenze umwaka azaba afite iduka ribicuruza.
Ati “Ndashaka ko muri Quincallerie yanjye uzajya usanga 65% by’ibiyicururizwamo ari ibyo nikoreye.”
Naho intego ye yo mu gihe kiri imbere, na cyo kitarambiranye cyane, ni uko mu bigurishirizwa mu maquincailleries yo mu Rwanda, 65% byabyo bizaba ari ibyo mu ruganda rwe.
Ibi ariko kugira ngo abigereho, akeneye inkunga ya Leta y’ingendoshuri n’iyo kumwishingira ngo abashe kubona amafaranga yo kugura imashini za ngombwa.
Umunsi yabigezeho kandi, ngo ni bwo azatekereza ku gusubira mu ishuri kuko abona na byo ari ingenzi.


text:
Yvonne : yabaye umusirikare agamije kubohora igihugu.
Uwamwezi Yvonne yagiye mu gisirikare cy’inkotanyi 1990 ashaka kugira uruhare mu kubohoza igihugu. Afata icyemezo cyo kujya mu nkotanyi yari umukobwa muto yigaga mu mashuri yisumbuye mu mwaka wa kabiri.
Yagiye rero mu gisirikare atabibwiye abo mu muryango we wabaga I Bugande , areka amashuri ajya ku rugamba. Nkuko yatubwiye rero ngo yashakagaga gutabara igihugu cye nk’abandi ati “nashakaga kujya ku rugamba nkagira uruhare” tumubajije niba ataragize impungenge zo kuba ari umukobwa kandi icyo gihe byari ibintu bitamenyerewe, yatubwiye ko atigeze abitindaho abyibaza yasobanuje gusa niba abakobwa babyemerewe, amenye ko batari bahejwe rero nawe yahise agenda.
Tumubajije niba nta mbogamizi yagize zihariye nk’umukobwa yavuze ko ntazo kuko ibyo babaga bakeneye nk’abakobwa byihariye bijyanye n’isuku babihabwaga ariko ubundi babagaho kimwe nk’abandi bose.
Nyuma y’imyaka 20 rero urugamba rurangiye, yvone yishimiye itsinzi yagezweho ati : “ Mba numva mfite ishema, binanejeje, kubona turi mu gihugu kandi kimeze neza kiri gutera imbere. Ni ishema rero ku babigizemo uruhare”
Yvonne rero yaje kuva mu gisirikare mu 1997 afite ipeta rya Sergent ajya mu yindi mirimo ariko yishimiye ibihe yakibayemo ati : “ Igisirikare ni umurimo mwiza, ukwigisha ibintu byinshi” akomeza rero akangurira abakobwa kujya mu gisirikare ababwira ko icyo bisaba gusa ari ukugira ishyaka ry’igihugu ku mutima.
By’umwihariko ku munsi wo kwibohora, Yvonne yarangije abwira abandi ko nabo bakwiye gukomeza gukorera igihugu ati : “ndifuriza n’abandi kuba intwari mu gihe cyabo”
Yanditswe na Astrida


text:
KANDA HANO UREBE VIDEO
Burya murukundo haberamo byinshi,ushobora gukunda umuntu ukibwira ko nawe agukunda kandi mu byukuri atanagutekereza.
Iyo umuhungu akundana n’umukobwa bakagirana urukundo nyarwo burya biba biri mu nyungu za bombi. Iyo rero hagize umwe uca ku ruhande usanga wa mubano wangiritse ku buryo bugaragarira buri wese
Ibi ni bimwe mu bintu biza ku isonga bamwe mu bakobwa bashobora gukoresha mu gihe hari ikibazo bagiranye n’umuhungu bakundana cyangwa se akaba ari ukumutekaho imitwe ngo babashe kumukuraho imitungo cyangwa amafaranga. Ni ngombwa rero ko uba maso ugakoresha ubushishozi buhambaye kuko utabyitondeye wasanga utwawe tuhatikiriye cyangwa bikagutera kuzinukwa igitsinagore
- Ndatwite
Abakobwa bakura ibyinyo bakunze kubeshya abasore ko batwite kugira ngo babone uko babasaba amafaranga yo kujya kwa muganga, cyangwa se kugira ngo babone uko bagura ibyo kurya kugira ngo umwana azakure neza. Iyo umusore adafite gahunda yo gufasha uwo yateye inda, akora uko ashoboye akamuha amafaranga yo gukuramo iyo nda. Hari abakobwa baka abasore amafaranga yo gukurishamo inda kandi badatwite.
- Tugiye gutandukana kuko utanyitaho
Hari abakobwa babura aho bahera ngo babashe kubona amafaranga bifuza ku musore cyangwa umugabo bacuditse, maze bagahitamo kumubwira ko igisigaye ari ubutandukana urukundo rwabo rugasenyuka kuko ngo nta kintu gifatika umusore amukorera. Hari bamwe mu basore bahita barekura akayabo kugira ngo urukundo rudasenyuka.
- Ndarwaye nabuze uko njya kwa muganga
Hari bamwe mu bakobwa babeshya abakunzi babo ko barwaye indwara nabo bayobewe iyo ari yo, bigatuma babasaba ubufasha bw’amafaranga ngo babashe kujya kwivuza kandi nyamara batarwaye. Iyo umusore abyumvise rero hari uhita amwoherereza amafaranga ngo ajye kwivuza, ayo akaba arayariye.
- Natakaje telefone yanjye
Akenshi hari bamwe mu bakobwa babura ahandi bahera ngo babashe gukura amafaranga ku bakunzi babo, bagatira telefone bakabahamagara ngo bababwire ko telefone zabo zatakaye. Akaba abonye aho ahera agusaba ko niba umukunda koko wamufasha akabona indi. Nyuma wamara kumuha amafaranga yo kugura indi, akazakubwira ko iyambere yaje kuyibona.
- Nabuze amafaranga yo kwishyura inzu
Hari abakobwa bamwe na bamwe bikodeshereza amazu, ugasanga igihe akeneye amafaranga, ariyambaza umukunzi we ngo amufashe kubona ayo kwishyura ubukode. Iyo bimaze kuba akamenyero hari ubwo umukobwa asaba umukunzi we amafaranga kandi ukwezi ko kwishyura kutaragera, ubwo akaba ayamukuyeho bitamuruhije.
- Mfite umushinga nshaka ko umfashamo
Akenshi hari abakobwa babeshya abakunzi babo ko babonye imishinga yo gukora kugira ngo ibinjirize amafaranga. Akaba yabwira umukunzi we ko yamufasha kubona amafaranga kugira ngo ayashore muri uwo mushinga, akamwizeza ko azayamwishyura buhoro buhoro, kenshi birangira atayamwishyuye, maze akamubeshya ko yahombye.
- Nta mafaranga yo guhamagara mfite muri telefone
Hari abakobwa bakunda gusaba cyane abakunzi babo amafaranga yo kwifashisha mu guhamagara, kandi atari cyo ayashakira, cyangwa yanayabona akayakoresha mu guhamagara abandi batari umukunzi we. Hari bamwe mu basore baba barashyizwe n’abakunzi babo b’abakobwa ku kamenyero ko kubagurira amakarita yo guhamagara ya buri munsi, ugasanga mu kwezi hagenda akayabo.
Aya ni amayeri akunze gukoreshwa n’abakobwa bakura ibyinyo ku basore bakundana kugira ngo babakureho ibyo bararikira, gusa akenshi ibyo bijyana n’umuco wamamaye wa “Mpa nguhe” kuko abasore nabo akenshi baba bishakira kuryamana n’abakobwa b’inshuti zabo, bikaba byatuma atitangira mu kurekura amafaranga kuko aba yibwira ko hari aho ari buyagarurize.
Richard Uwizera@ibyamamare.com


text:
Ese kugira umugisha ugatunga, ni ikimenyetso cyo kwemerwa n’Imana?
“Ntimukayobe bene Data bakundwa. Gutanga kose kwiza n’impano yose itunganye rwose ni byo biva mu ijuru, bimanuka bituruka kuri Se w’imicyo udahinduka, cyangwa ngo agire n’igicucu cyo guhinduka.”(Yakobo1:16-17)
Bibiliya itubwirako Imana ari nziza, ari umubyeyi mwiza uduha impano nziza,n’ibyo dukeneye byose. Bibiliya itubwirako Imana yagiye itanga ikimenyetso ku bantu bayisabye. Bibiliya itwereka abantu batandukanye basabye Imana ikimenyetso mbere yo kugira icyo bakora:
Gideyoni: : Abacamanza 6, tuhasoma uburyo Imana yasuye Gideyoni. Gideyoni yibwiragako Imana idashobora kumusura kuko yari umuntu woroheje.(Abacamanza6:15), maze asaba Imana ikimenyetso, Imana irakimuha.“Uwiteka aramubwira ati “Ni ukuri nzabana nawe, kandi uzanesha Abamidiyani nk’unesha umuntu umwe.”Gideyoni aramusubiza ati “Niba mpiriwe mu maso yawe, nyereka ikimenyetso kimpamiriza ko ari wowe tuvuganye.”(Abacamanza6:16-17)
Petero : Matayo 14 tuhasanga inkuru izwi cyane , igihe Yesu yagenderaga hejuru y’amazi. Petero yasabye Yesu ikimenyetso kimwemeza ko ari we amusabako yamwemerera kugenda hejura y’amazi akamusanga. “Petero aramusubiza ati “Mwami niba ari wowe, untegeke nze aho uri ngendesha amaguru hejuru y’amazi.”(Matayo14:28) Umwami Yesu yategetse ku musanga agendera hejuru y’amazi , n’ubwo nyuma yo gutera intambwe nke yatangiye kurohama.
Gideyoni yarisuzuguraga cyane kuburyo atizeraga ko Imana ishobora kumusura ikamwita ‘umugabo w’imbaraga kandi w’intwari)( Abacamanza 6:11-12). Petero na we nyuma yo kwemererwa kugenda ku mazi, yararohamye kuberako yari afite ukwizera guke. ( Matayo14:31)
Nshuti , simvuzeko tudakwiye gusaba Imana ikimenyetso cyangwa icyemeza imigambi yayo idufiteho, kuko ari byiza kubikora. Uku niko Dawidi yasenze Imana :
“Unkebuke umbabarire, Uhe umugaragu wawe imbaraga zawe, Ukize umwana w’umuja wawe. Unyereke ikimenyetso cy’ibyiza, Kugira ngo abanyanga bakirebe bamware, Kuko wowe Uwiteka, untabaye ukamara umubabaro.”(Zaburi 86:16-17)
Dawidi yari umugabo wuzuye kwizera, n’ubwo yasekwaga n’abavandimwe be, akangwa n’umwami Sawuli , akaza no guhunga kuko uwo mwami yashakaga kumwica. Ariko umutima we yawuhindukirije ku Mana, ayisaba kumukiza kugirango abamwanga bose bamware.
Imana yahaye Gideyoni ikimenyetso kuko yari imufiteho umugambi wo kumukoresha . Yesu yemereye Petero kugendesha amaguru hejuru y’amazi kuko yari afite umugambi wo kuzamukoresha iby’ubushake bwe. Byongeye kandi Yesu yemereye Petero kugendera hejuru y’amazi kugirango atwereke mu by’ukuri ko ari we, ko ari Imana isumba amazi. Ku rundi ruhande, Dawidi yasabye Imana ikimenyetso cyo kumuba bugufi no kumwereka urukundo rwayo.
Imana ishobora gutanga ikimenyetso kuko ari Imana nziza atari uko dukomeye. Bityo rero iyo iduhaye umugisha mu bigaragara si uko tuba turi beza cyangwa dukomeye ahubwo ni uko Imana ihora ari nziza, iba ishaka kudusukira umugisha wayo.
Ikintu cyiza n’indi mpano yose nziza ituruka ku Mana, harimo n’imigisha iduha. Ariko iyo dushyize imitima yacu ku migisha Imana yaduhaye, aho gushishikarira gukora ibiri mu bushake bwayo , bidatinze tuzisanga twagiye kure yayo kandi dukora ibitayishimisha. Ntimuyobe bakristo,kandi niba dushaka ikimenyetso cy’Imana , soma ijambo ry’Imana kuko icyemewe cyangwa icyangwa nayo kiboneka mu ijambo ry’Imana.
Sophie @ agakiza.org


text:
Incamake ku Mateka ya Paruwasi
Paruwasi Kacyiru yitirize Bikira Mariya Umubyeyi w’Impuhwe yashinzwe kuwa 29 Kanama 2004. Yabanje kuba ari Centrale ya Ste Famille, abakristu basengera muri salle yari iya CSR muri quartier y’abaturage mu mwaka w’1987-90.
Mu mwaka w’1991-2002 nibwo yimukiye ahubatswe icumbi rya Musenyeri kuko ariho hari hateganyijwe icyicaro cye n’ubu gitegerejwe. Abakristu bagasengera muri salle yayo bakajya babona misa kabiri mu cyumweru. Nyuma abakristu biyubakiye aho bazajya bumvira Misa ari yo Kiliziya ihari ubu. Mu mwaka w’2003 yabaye Quasi Paruwasi Kacyiru ihabwa Umupadiri Anastase NZABONIMANA.
Ku itariki 29/8/2004 nibwo Musenyeri yaje kuyiha umugisha abakristu barayitaha aribwo yaragijwe Bikira Mariya Umubyeyi w’Impuhwe. Ikaba yizihiza umunsi mukuru ngaruka mwaka wayo buri 25/03.
Paruwasi Kacyiru iri mu mujyi wa Kigali igizwe n’Umurenge wa Kacyiru wose ari nawo Paruwasi yubatswemo n’ibindi bice by’umurenge wa Kimihurura, Remera , Kinyinya, Bumbogo na Gisozi. Iyo mirenge yose ikaba iri mu Karere ka Gasabo. Ikikijwe n’Amaparuwasi Remera na Gishaka iburasirazuba, Kabuye na Ste Famille iburengerazuba.
Igizwe kandi na masantrali ane ari yo Kacyiru( 91), Kagugu (35), Kinyinya (33) na Nyarutarama (19). Ikaba ituwe n’abaturage : 70.567. Abakristu ?
Abapadiri bayobora paruwasi
1. Padiri Martin UWAMUNGU
2. Padiri Jean de Dieu NSHIMIYIMANA
3. Padiri Polycarpe NZAYISENGA
4. Padiri Protais SAFI
Adresse :
BP 442 KIGALI.
Tél. : 0783300370
E-mail :umubyeyiwimpuhwe@gmail.com


text:
Ubuyobozi bw’ikigo cy’igihugu gishinzwe ingufu z’amashanyarazi EUCL buramenyesha abifuza akazi ko hari imyanya 25 muri iki kigo mu nzego zitandukanye zikurikira.
1. Maintenance Planning Engineer (1)
Abifuza akazi kuri uyu mwanya bagomba kuba bujuje ibi bikurikira
Agomba kuba afite impamyabushobozi y’icyiciro cya kabiri cya Kamininuza muri Electrical na Mechanical Engineering muri Kaminuza izwi
Kuba byibura afite imyaka ibiri y’Uburambe mu byo gukora amashanyarazi
Kuba azi kuvuga neza ndetse no kwandika mu ndimi zitandukanye ndetse akaba anashobora gukorana n’abandi ku buryo bworoshye.
Kuba azi neza gukoresha mudasobwa
Kuba afite ubumenyii bwo ku rwego rwo hejuru mu gutunganya ibikoresho byifashishwa mu mirimo yo gukwirakwiza amashanyarazi
2. Senior Engineer Thermal (1)
Agomba kuba afite impamyabushobozi y’icyiciro cya kabiri cya Kamininuza muri Electrical na Mechanical Engineering muri Kaminuza izwi
Kuba byibura afite imyaka itanu y’Uburambe mu byo gukora amashanyarazi cyangwa ibindi bijyanye n’ibyo yize.
3. Electrical Engineer Thermal (1)
Agomba kuba afite impamyabushobozi y’icyiciro cya kabiri cya Kamininuza muri Electrical Engineering muri Kaminuza izwi
Kuba byibura afite ibiri itanu y’Uburambe mu byo gukora amashanyarazi cyangwa ibindi bijyanye n’ibyo yize.
4.Technical Assistant (1)
Agomba kuba afite impamyabushobozi y’icyiciro cya kabiri cya Kamininuza muri Electrical na Mechanical Engineering muri Kaminuza izwi
Kuba afite uburambe bw’imyaka 2 mu byo gukora amashanyarazi cyangwa ibindi bijyanye n’ibyo yize.
4. Civil Engineer(1)
Agomba kuba afite impamyabushobozi y’icyiciro cya kabiri cya Kamininuza muri Civil Engineering
Kuba afite uburambe mu kazi bw’imyaka 3
Kuba azi gukoresha ama software ya design akaba anafite
6. Filling &Archiving Officer (2)
Agomba kuba afite impamyabushobozi y’icyiciro cya kabiri cya mbere (A1) muri Library and Information Science
Kuba byibura afite imyaka 2 y’uburambe mu kazi
7. Legal Specialist (1)
Agomba kuba afite impamyabushobozi y’icyiciro cya kabiri cya Kamininuza muri Law
Kuba afite uburambe mu kazi bw’imyaka 5
8. Standards Monitoring Officer (1)
Agomba kuba afite impamyabushobozi y’icyiciro cya kabiri cya Kamininuza muri Electrical Engineering
Kuba afite uburambe mu kazi bw’imyaka 3 mu bijyanye n’ibyo yize
9. Energy Efficiency Officer (1)
Agomba kuba afite impamyabushobozi y’icyiciro cya kabiri cya Kamininuza muri Electrical Engineering
Kuba afite uburambe mu kazi bw’imyaka 3 mu bijyanye n’ibyo yize
10. Branch Manager (5)
Kuba afite uburambe mu kazi bw’imyaka 3 mu bijyanye n’ibyo yize
Agomba kuba afite impamyabushobozi y’icyiciro cya kabiri cya Kamininuza muri Electrical Engineering and Telecommunications Engineering
Kuba afite uburambe mu kazi bw’imyaka 3 mu bijyanye n’ibyo yize
11. Quality Assurance Engineer (Specialist level) (2)
Electrical cyangwa Mechanical Engineering
Uburambe mu kazi bw’imyaka 5 mu biijyanye nibyo yize
12. SAFETY OFFICER (1)
Kuba afite ubumenyi mu gukorana n’inganda
Imyaka 3 y’uburambe mu kazi
13. Performance Management, Training &Development Specialist (1)
Agomba kuba afite impamyabushobozi y’icyiciro cya kabiri cya Kamininuza muri Human Resource management, Organizational Psychology, Sociology, Public Administration, Management
Kuba byibura afite uburambe mu kazi bw’imyaka 5
14. Regional Human Resource Officer (Upcountry) (4)
Agomba kuba afite impamyabushobozi y’icyiciro cya kabiri cya Kamininuza muri Human Resource management, Organizational Psychology, Sociology, Public Administration, Management
Kuba afite uburambe bw’imyaka 2
15. Recruitment Specialist (1)
Agomba kuba afite impamyabushobozi y’icyiciro cya kabiri cya Kamininuza muri Human Resource management, Organizational Psychology, Sociology, Public Administration, Management
Uburambe mu kazi bw’imyaka 5
16. Engineering Planning Coordinator (1)
Agomba kuba afite impamyabushobozi y’icyiciro cya kabiri cya Kamininuza muri Electrical Engineering
Uburambe mu kazi bw’imyaka 5
Ibisabwa ku muntu wese wifuza gusaba aka kazi:
1. Ibaruwa isaba akazi
2. Umwirondoro w’Usaba akazi (CV)
3. Fotocopi ya Diplome
4. Fotocopi y’irangamuntu
Kohereza ibisabwa ni ukunyura ku rubuga rwa www.work.rw , www.reg.rw ndetse na www.eucl.reg.rw bitarenze tariki ya 02/03/2017


text:
Uwitwa UWIZERA Nailat mwene NSABIMANA Hassan na MUKAMPAKANIYE Zaudjia , utuye mu mudugudu wa Gatare, Akagari ka Rugarama, Umurenge wa Nyamirambo , Akarere ka Nyarugenge mu mujyi wa Kigali.
Yasabye uburenganzira bwo kongera izina Hassan mu mazina asanganywe UWIZERA Nailat akitwa UWIZERA Nailat Hassan,
Impamvu atanga ni uko izina Hassan ari izina rya Se ashaka kwitwa nk’izina ry’umuryango. Ikindi ni uko iri zina yarikoresheje mu nyandiko ze z’amashuri.
Akaba asaba kwemererwa binyuze mu nzira zemewe n’amategeko, kongera izina , Hassan mu mazina asanganywe, UWIZERA Nailat bityo akitwa UWIZERA Nailat Hassan mu gitabo cy’Irangamimerere kirimo Inyandiko ye y’ivuka.


text:
Ubuhamya : Iyumvire agahinda gakomeye NIRERE Elyse yahuye nako
Mu buzima busanzwe navutse nk’abandi bana ariko mvuka mu buryo butemewe muri make nari ikinyendaro maze kugeza ku myaka ine, ntangira kubona inama zitegurwa hashakwa uwazandera hagati ya mama na papa kuko nyine batabanaga naje gusanga papa rero ngezeyo nsanga afite undi mugore ntangira ubuzima bugoranye
Bakajya bantuka cyane dore uko gisa, uko kireba, uko kirya, mukadata yarantukaga cyane akankubita mu rwego rwo hejuru kandi mu byukuri uwo muryango ntacy wari ubuze
Nyuma rero papa na mukadata baje kubyara abandi bana babiri turareranwa ariko abo bana baza kwigana nyina uko anyita bakanyanga ariko babitewe na nyina, mu byukuri ntacyo nari mbuze mu myambarire cyangwa imyigire ariko nari naraboze mu mutima
Maze kugira imyaka 9 nibwo naje kubona abapfumu mu rugo bari kumwe na mukadata bagashaka kundasaga nkanga akankubita rimwe na rimwe akanyandikisha ko amfashe nshaka kwica papa kandi mu byukuri ntabyo nzi
Narigaga nkatsinda cyane nataha nkakubitwa mbese nari nguwe nabi ku buryo nifuje gutoroka ngo nisangire mama, nari narababaye umubiri urabyakira kugezaho ntibukaga ko mbabaye
Byaje kuba ngombwa ko mama arwara cyane arwara agahinda kanjye araremba ku buryo iyo yajyaga gucikana yeavugaga ati umwana wanjye agahita ajya muri koma, byaje kuba ngombwa ko abaganga basaba abari bandwaje gusaba papa w’umwana wanjye kumuzana ngo murebe kugirango ntazapfana agahinda
Ubwo baraje bansaba papa, umugore we anjyana mu modoka aparika kwa muganga asigara mu modoka njye ndasohoka ariko ngenda ambwira amagambo mabi y’ukuntu mama ari indaya nta n’icyo amaze namwihorera njya kwirebera mama ngezeyo nkimubona mbona sinzi uwo ari we kuko sinabonaga ko ari umuntu namuherukaga mu myaka itanu ishize
Baramwegura aransuhuza arambwira ati uko ubayeho ndabizi ubwire mukaso na papa wawe ko batazigera babona amahoro, ubwo yahise apfa ako kanya ariko kuko nari muto sinabimenya mbona baramworoshe nk’uwapfuye koko ariko sinabimenya, barambwira bati mama afite imbaraga nke arasinziriye kandi ntitumukangura uzagaruka kumusura, ndababwira nti mumbabarire mumubyutse tuganire ntago bazongera kwemera ko ngaruka, barampakaniye kuko nubundi yari yapfuye nta kindi bari gukora
Nahise nsubira mu modoka, mukadata abanza kunsaka ngo arebe ko nta bindi bintu mama yampaye ngo mwice anshyira mu modoka turagenda tugeze mu rugo papa ntiyambaza uko nasanze mama ameze, ariko kubera ko nakunze kumva mukadata akunda kuvuga ko ari indaya, imbwa n’ibindi bibi nkibaza impamvu papa atabuza mukadata gutuka mama
Ubwo haje abantu mu rugo baza gusaba ko najya gushyingura mama mpita menya ko yapfuye koko ariko banga ko njya gushyingura mama, ikiriyo kirarangira, numva mbuze aho nerekera kuko n’imipango napangaga yo gutoroka ntiyari igikunze
Natangiye kongera kubaho nabi cyane mukadata abwira abakozi kuzajya bankingirana nkarya narangiza nkaryama, ubwo naryaga ibyo bakandagiyemo ndabimenyera ngubwa nabi banyagira guhura n’abo bana twareranywe, mba muri ubwo buzima igihe kitari gito numva ndaburambiwe mpita nshaka ikintu nakora kugirango baze banyice mpfe vuba nisangire mama
Nibwo nahise mpfata umwanzuro ntwika intebe z’iwacu zirashya zirakongokanjya ku ishuri babyutse basanga zahiye mukadata avuga ko ari ibintu byo mu bapfumu byabateye papa ahita yihutira kuza ku ishuri ankurayo ambaza impamvu nijyanye ku ishuri kandi batewe ndamubwira nti ntimwatewe ahubwo intebe ni njye wazitwitse kuko nshaka gupfa
Papa birmushobera kuko atari azi ubuzima mbayemo duhita tujya kuri polisi kuvuga ko hari ibintu byaduteye ndetse n’umwana we ari we njyewe ari kuvuga ibintu biterekeranye bakoze iperereza bambaza ibibazo byinshi cyane mbabwira ko icyo nshaka ari ugupfa gusa
Tukurarikiye gukurikira igice cya nyuma cy’ubu buhamya


text:
Akarere ka Musanze karasobanura ko kuba kari ku isonga mu gihugu mu kugaragaza icyaha cy’ingengabitekerezo ya Jenoside bifitwemo uruhare n’abaturage ndetse n’ubuyobozi butaruzuza ibisabwa byose mu kubungabunga ibimenyetso by’amateka ya Jenoside yakorewe Abatutsi birimo inzibutso.
Ubushakashatsi ku mibanire y’Abanyarwanda bwakozwe mu mwaka wa 2015 na Komisiyo y’Ubumwe n’Ubwiyunge (NURC), bwagaragaje ko Akarere ka Musanze kari ku isonga mu gihugu mu kuba karangwamo ingengabitekerezo ya Jenoside ku gipimo cya 78.9%, ni mu gihe mu baturage babajijwe abangana na 79.2% bavuga ko bakibona mu ndorerwamo y’amoko muri ako karere.
Uko uturere twakurikiranye, Musanze niyo ifite umubare munini
Ikinyamakuru Izuba Rirashe dukesha iyi nkuru, kivuga ko Uwamaliya Marie Claire, Umuyobozi wungirije w’Akarere ka Musanze ushinzwe imibereho myiza y’abaturage, yabwiye abanyamakuru ko adahabanya n’ibyagaragajwe n’ubushakashatsi bwa NURC, bityo akagaragaza ko nyuma yo kwisuzuma nk’ubuyobizi bamenye aho ikibazo kiri.
Agira ati “…mu bihe byo kwibuka muri iyi Ntara yacu y’Amajyaruguru by’umwihariko mu karere ka Musanze hagiye hagaragara amagambo nakwita ko ari ayo gusesereza….”
Uwamaliya agaragaza kandi ko kuba inzibutso za Jenoside yakorewe Abatutsi eshatu ziri mu Karere ka Musanze zimaze imyaka 23 zitabungabungwa nk’uko bikwiye, na byo biri mu bituma ako karere gashyirwa ku isonga mu kugaragaza ibikorwa bihembera ingengabitekerezo ya Jenoside.
Ati “Nk’uko munabizi kugeza uyu munsi Akarere ka Musanze nta rwibutso dufite rwo ku rwego rw’akarere; inzibutso zose dufite yaba Urwibutso rwa Muhoza, yaba urwa Kinigi ndetse yaba n’urwa Busogo nta rwibutso na rumwe dufite ruri ku rwego rw’akarere, icyo na cyo kiri muri ya ngingo navuze ituma habaho guhembera ingengabitekerezo ya Jenoside.”
Mu gusobanura impamvu Akarere ka Musanze kari ku isonga mu gihugu mu kugaragaza icyaha cy’ingengabitekerezo ya Jenoside, Uwamaliya agaragaza kandi umwihariko w’Urwibutso rwa Muhoza rumaze igihe rutavugwaho rumwe aho runengwa bikomeye n’abarokotse Jenoside yakorewe Abatutsi bafite ababo baruruhukiyemo.
Ati “…by’umwihariko hano kuri uru rwibutso rwa Muhoza hashyinguwemo Abatutsi bazize Jenoside yakorewe Abatutsi ariko kandi hakaba hanashyinguwemo n’Abatutsi bazize abacengezi byaba mu mwaka wa 1997 cyangwa mu mwaka wa 1998; iyo ngingo na yo yiyongera ku gutuma tuza ku isonga y’icyo kibazo cyo guhembera ingengabitekerezo.”
Ku rundi ruhande abamenyereye amateka y’Akarere ka Musanze bavuga ko kuba kavukamo benshi mu bantu bakomeye bagize uruhare muri Jenoside yakorewe Abatutsi ariko bakaba badatahuka bava muri Kongo na byo bitiza umurindi icyaha cy’ingengabitekerezo muri ako karere.
Umwe mu bavuga rikijyana wo mu Karere ka Musanze agira ati “Hano hirya muri Kongo hariyo benshi birirwa bihisha kubera uruhare rwabo muri Jenoside, abo bantu bagirana ’communication’ n’abaturage b’ino aha kuko bahamagarana ku matelefoni; ntushobora kumenya ngo baba baganira ibiki, gusa uko byagenda kose ntibavuga ibyiza (…) jye nsanga mu gushaka impamvu turi ku isonga mu ngengabitekerezo ya Jenoside iyi ngingo na yo yakwitabwaho.”
Nyuma y’uko ikibazo kigaragaye hakozwe iki?
Uwamaliya asobanura ko ako karere kiyemeje kurushaho kwegera abaturage basobanurirwa gahunda zose zashyizweho na Leta hagamijwe kwimakaza ubumwe n’ubwiyunge harimo gahunda ya ‘Ndi Umunyarwanda’ hitabwa by’umwihariko ku rubyiruko, akaba ngo ari gahunda zishyirwa mu bikorwa binyuze mu bikorwa by’itorero no mu nama abayobozi bagirana n’abaturage.
Umuyobozi wungirije w’Akarere ka Musanze ushinzwe imibereho myiza y’abaturage, atangaza kandi ko ako karere kamaze kwemeza ahagomba kubakwa urwibutso rwa Jenoside rw’ako karere ruzaba rwujuje ibyangombwa byose bisabwa; ibintu ngo byemejwe ko bigomba gukorwa mu mwaka w’ingengo y’imari wa 2017/18.
“Uyu munsi turimo turagerageza kugira ngo tube twagira urwibutso ruri ku rwego rw’akarere; ubu twararangije no guhitamo aho tuzarushyira, twahisemo gukora extension (kwagura) y’Urwibutso rwa Busogo kuko ari ho twabonye hari ubutaka bunini kandi ikindi aho twakorera extension y’urwibutso nta bikorwa remezo byatuzitira cyane gutanga ingurane z’abaruturiye.”
Abaturage bo bavuga iki?
Ku ruhande rw’abaturage bo mu mirenge itandukanye y’Akarere ka Musanze babashije kuganira n’Izuba Rirashe, abenshi bavuga ko aho batuye babona ingengabitekerezo ya Jenoside yarahacitse mu gihe abandi bo bavuga ko ibikorwa biyihembera bigaragara mu gihe cyo kwibuka nubwo ngo na byo bigenda bigabanuka.
Cyakora abo baturage bahuriza ku kuvuga ko nyuma yo kubona ingaruka Jenoside yakorewe Abatutsi yagize ku muryango Nyarwanda biyemeje kunga ubumwe bamaganira kure ibintu byose byakongera kubacamo ibice nk’uko byagenze mu mwaka wa 1994.
Bucyensenge Gratien, umwe muri abo baturage utuye mu Kagari ka Bukinanyana, Umurenge wa Cyuve, agira ati “Ntawe Jenoside yakorewe Abatutsi itagizeho ingaruka (…) isomo twakuyemo ni ukubakira ku bunyarwanda twirinda icyakongera kuducamo ibice, ntidushaka ko Jenoside yongera kuba mu Rwanda rwacu, nk’abaturage ntidushobora kubyemera; ni yo mpamvu uwari we wese washaka kuducamo ibice tuzamwima amatwi ahubwo tukabimenyesha ubuyobozi bwacu!”


text:
Wakomotse ku bana b’i Nyarusange rwa Remera rya Rukoma na Ngamba (Gitarama) basetse umusinga w’umuhoryo w’i Bunyambilili (Gikongoro) witwaga Muhinya; ahasaga umwaka w’i 1700.
Ubwo hari mu rwimo rwa Mibambwe Sentabyo, mu Ruhango rwa Kanyinya na Remera, hacanye izuba rikomeye, haduka udusimba mu myaka. Kagungu yirara mu migozi y’ibijumba ibibuza kwera, utundi dusimba tujya mu bishyimbo na byo birarimbuka.
Abatware n’abiru babwiye Mibambwe ko akwiye gushaka Abahoryo bo kuvuma utwo dukoko twangabaje imyaka, batumiza abo kwa Nyiranzana birabananira, birukira mu Basinga bo kwa Mashushu b’i Bunyambilili aribo bo kwa Buroro bwaroye inkungu ibisiga bikumira hejuru; haza umugabo witwa Muhinya, bamucumbikira i Nyarusange ku murenge wa Remera.
Nuko igihe cyo gukora imihango ye yo kuvuma cyagera akambara imyambaro y’Abahoryo: intobo n’ibindi by’insiro. Abana b’i Nyarusange bakamugendaho bamushungera baseka n’ibyo yambaye.
Haciyeho iminsi, ariko Muhinya yarasubiye i Bunyambilili, kuri Nyarusange haduka indwara mu bana; ihatera icyorezo kibi, rubanda barasakabaka, bavuga ko bazize Muhinya kuko abana bajyaga bamusekera kandi ari umuvumyi.
Ibyo byatumye ababyeyi babo bikora bajya mu Ruhango kwa Mibambwe, bati “Nyagasani tuje kukumenyesha ko abana bacu bakubaganye by’abana, babonaga Muhinya yambaye imyambaro Abahoryo bavumana udukoko bakamuseka batazi icyo bakora; bituma arakara arabavuma; none turagusaba ko wamudusabira imbabazi akabavumura.”
Ubwo Mibambwe yohereza intumwa gusaba Muhinya ngo aze avumure abana abasigaye abarokore, irabumamira n’i Bunyambilili iravunyisha.
Muhinya yakiriye iyo ntumwa ayiha inzoga baranywa baraganira; arayibaza, ati “Ese ntiwamenya icyo bantumiriye?” Dore ko kera intumwa yavaga ibwami ariko yabigenzaga, kugira ngo bagende bazi icyo batumiriwe.
Na yo iti “Ndakizi; kandi ndakikubwira, ariko ni ibanga ntuzarimene." Yamubwiye ko bamutumiriye kuvumura abana b’i Nyarusange yasize avumye.
Muhinya amaze kubyumva azana n’iyo ntumwa ibwami; ariko aza yishegesheje kuko yabimenye, ageze mu Ruhango, Mibambwe aramubwira, ati “Nagutumiriye kugira ngo uvumure abana b’i Nyarusange wavuye ino uvumye.”
Muhinya aramusubiza, ati “Ni jye wabavumye koko, nabahoye ko naje kubakiza ubukoko bakanseka, kandi ba se ntibababuze; none sinabavumura ba se batampaye icyiru."
Ibwami bati “Ni koko, cyo subira mu icumbi ryawe ba se bakiguhe.” Muhinya aremera, ababyeyi b’abana bazana amahene n’amasuka baramutura, ariko babanje gushyira abana babo mu ihaniro kugira ngo batongera guseka, umwana ariko by’abana yajya guseka agaseka buke yifashe ku munwa.
Muhinya amaze gushima icyiru, yabwiye abana, ati “Ndavumuye!” Kuva ubwo inkomoko yo kubona umuntu useka na buke icyo atagombaga guseka, bati “Dore ngo araseka Muhinya.” Baba bamugereranya na ba bana basekaga buke batinya kongera guseka Muhinya.
Uwo batuka ngo aragaseka Muhinya, baba bamugereranya n’ubw’amambere bamusekaga bikabakorera ishyano. — Guseka Muhinya = Kwishikuriza ibara: Kwikururira amakuba.


text:
UNILAK yashinzwe mu 1997 n’Ihuriro ry’ababyeyi b’Abadivantiste (FAPADER). Yatanze impamyabumenyi bwa mbere mu 2009.
Aganira na IGIHE, Umuyobozi Mukuru wa UNILAK, Dr. Ngamije Jean yavuze ko igitangira yari ifite intego yo kuziba icyuho cy’abakozi mu byiciro bitandukanye, kuko bamwe bari barishwe muri Jenoside yakorewe Abatutsi mu 1994 mu gihe abandi bahunze cyangwa bagafungwa.
Ati “Igitekerezo cyatangiye mu 1993, Jenoside iba bakiri mu biganiro no gutegura. Nyuma ya Jenoside nibwo bongeye kugarura icyo gitekerezo […] Icyifuzo cy’abo babyeyi kwari ukugira ngo batange umusanzu mu burezi bw’ibyiciro byose.”
UNILAK yatangiye yigisha amasomo arebana n’Icungamutungo n’Ibaruramari, Amategeko, nyuma haza kwiyongeraho Ikoranabuhanga, Imicungire y’Amakoperative, Ibidukikije ndetse n’ibirebana no Guhangana n’ibiza. Aya mashami yose afite icyiciro cya kabiri n’icya gatatu cya kaminuza.
Dr.Ngamije yagize ati “Dutangira hari ikibazo cy’abakozi mu nzego zose. Twagiye dushyiraho amashami dushingiye ku yakemura ibibazo bigiye bihari kandi tunareba ayateza imbere abanyarwanda”
Umuyobozi w’Ishami rishinzwe gushakisha abakekwaho kugira uruhare muri Jenoside baba hanze y’u Rwanda, Siboyintore Jean Bosco, ni umwe mu bize muri UNILAK, ushima uburezi bufite ireme bahawe, anifashisha mu kazi ke ka buri munsi.
Ati “N’ubu ibyo twahigiye nibyo dukoresha mu kazi kacu ka buri munsi. Twe tuhiga twanabonaga abarimu baturutse hanze, nko mu rukiko rwashyiriweho u Rwanda ngo ruburanishe abakoze ibyaha bya Jenoside yakorewe Abatutsi n’ahandi.”
Uretse abaharangije bashima uburezi bufite ireme bahawe na UNILAK, abakihiga nabo bavuga ko banishimira kuba ubuyobozi bwayo bugerageza kuborohereza haba ku birebana n’amacumbi, kwishyura amafaranga y’ishuri n’ibindi.
Mutoni Deborah wiga icungamari yagize ati “Tugira umwanya uhagije wo kwiga, nkurikije ubumenyi baduha mbona nzasohoka mfite ubushobozi bwo kubona akazi keza. Kukihangira nabyo birashoboka kuko niyo ufite igitekerezo cyangwa impano baragushyigikira.”
UNILAK kuri ubu ikomeje kwakira abanyeshuri bifuza gutangira amasomo muri Nzeri 2018, ndetse ikaba igira n’icyiciro gitangira muri Werurwe. Imaze gushyira ku isoko ry’umurimo abasaga ibihumbi 10.
Iyi kaminuza ifite amashami atatu akorera i Kigali, Rwamagana na Nyanza. Abiga mu mashami yayo ari mu ntara bafite umwihariko w’uko ababyifuza bacumbikirwa na UNILAK.


text:
Ubusanzwe irushanwa rya Miss Rwanda ryatangiraga mu kwezi k'Ukuboza ahagana muri Mutarama aho abakobwa batangiraga kwiyandikisha mu ntangiriro z'Ukuboza bagatangira gutoranywamo abazahagararira intara Ukuboza kurangia cyangwa mu ntangiriro za Mutarama mu gihe Nyampinga yatorwaga muri Gashyantare arinako kwezi kwari kumaze kwamamara nk'ukwezi gutorwamo Nyampinga w'u Rwanda.
Icyakora kuri ubu amakuru agera ku Inyarwanda.com kandi yizewe ni uko iri rushanwa muri uyu mwaka rizatangira mu ntangiriro z'ukwezi tugiye kujyamo k'Ugushyingo aho Nyampinga agomba gutorwa muri Mutarama 2019 aho kuba muri Gashyantare nkuko byari bimaze kumenyerwa. uwahaye amakuru Inyarwanda yadutangarije ko atari byinshi yatangaza kuri gahunda y'iri rushanwa gusa aduhamiriza ko ryamaze kwigizwa imbere.
Iyo uteye icyumvirizo ku cyatumye iri rushanwa ryigizwa imbere usanga ku isonga ari uko abategura iri rushanwa bari gushaka uko bahuza Miss Rwanda nandi marushanwa mpuzamahanga bitabira cyane ko ku isonga icyifuzo ari uko Miss World aricyo gikorwa cya nyuma Miss Rwanda yajya yitabira mu mwaka aba afitemo ikamba aho avayo agahita atanga ikamba cyane ko Miss World irangira mu Ukuboza buri mwaka.
Umukobwa uzatorwa muri uyu mwaka azaba asimbura Iradukunda Liliane
Ibi byatumye twongera kumenya kandi ko usibye irushanwa ry'uyu mwaka rizarangira muri Mutarama andi marushanwa yose ya Miss Rwanda azakurikiraho hari icyifuzo cyuko yajya arangira mu Ukuboza bityo umukobwa ufite ikamba akava muri Miss World nk'igikorwa cye cya nyuma ahita atanga ikamba aba amaranye umwaka nkuko uyu wahaye amakuru Inyarwanda yabiduhishuriye, uyu wahamije ko ikiganiro n'abanyamakuru gitangiza iri rushanwa kizaba mu ntangiriro z'ukwezi k'Ugushyingo 2018 ubundi gahunda zigahita zikomerezaho.
Nyuma yo kumenya amakuru y'izi mpinduka ziri kuvugwa muri Miss Rwanda twegereye umuyobozi wa Rwanda Inspiration Back up itegura irushanwa rya Miss Rwanda, Ishimwe Dieudonne adutangariza ko ntabyinshi bavuga cyane ko mu minsi iri imbere ngo bari gutegura ikiganiro n'abanyamakuru bazavugiramo amakuru yose ajyanye na Miss Rwanda, bityo ngo bitewe nuko hari ibyo bari gutegura bitararangira ngo ntacyo yatangaza muri aka kanya.


text:
Nyuma y’uko umukobwa we atabyara kubera ikibazo cy’indwara izwi ku izina rya syndrome de Mayer-Rokitansky-Küster-Hauser (MRKH), ubu umudamu w’imyaka 56 ukomoka mu gihugu cya Sweden uzwi ku izina rya Eva Ottosson yafashe umwanzuro wo kubagwa agakurwamo inda ibyara igaterwa mu mukobwa we ngo abe yabasha kubyara.
Iriya ndwara ngo n’ubwo ntikunze kugaragara cyane : ifata umuntu umwe ku bihumbi bitanu.
Nkuko yabitangaje, kuri we ntagikeneye kubyara mu gihe umukobwa we, Sara w’imyaka 25 we abikeneye, bityo kumwitangira agahabwa ingobyi yahetswemo imyaka 25 ishize si amahano. Professor Mats Brännström,umuganga ugomba kuzabaga uriya mubyeyi we yatangaje ko igurana ibice by’umubiri ari ikintu kitoroshye cyane cyane iyo abantu badafitanye isano ya bugufi, ati ariko kugurana inda ibyara (uterus) byo biragoye cyane kurusha kugurana umutima cyangwa impyiko ! Ikigoye cyane ni ukurinda uzahabwa urugingo kuva(amaraso) cyane ndetse no kwizera neza ko imitsi igera muri kiriya gice cy’umubiri ku buryo buhagije. Ikindi kandi umwana uzavuka agomba kuzaturuka mu guhuzwa kw’intanga ya se na nyina hanyuma rikazarambikwa muri nyababyeyi ariko gusama, ikindi kandi ni ngombwa kubagwa mu gihe cyo kubyara. Biteganyijwe ko igurana rizakorwa muri 2012.
Biramutse bigenze neza, indi miryango ifite ikibazo nka kiriya yazavurwa biciye muri buriya buryo, dore ko habarurwa ababyeyi bagera ku 10 biyemeje guha abakobwa babo nyababyeyi ngo babashe kubyara. Biramutse bidakunze kandi, « Sara azashaka impfubyi arera(adoption) », nkuko bitangazwa na nyina.
Igikorwa nk’iki kigeze kugeragezwa mu gihugu cya Saoudi Arabia. Gusa nibyagenze neza, kuko umurwayi yaje kuyikurwamo (nyababyeyi) nyuma y’iminsi 99 gusa kubera ibibazo yagaragaje. Imana iborohereze.


text:
Mu minsi mike ishize nibwo mu binyamakuru bikomeye mu Burayi hatangiye gusakara inkuru y’uko Stromae na Coralie Barbier bagiye kubyara umwana wabo wa mbere. Izi nkuru zavugwaga nk’impuha abandi bakazitangaza nta kimenyetso bashingiyeho.
Ibyari impuha bisa n’ibyashyizweho iherezo biturutse ku magambo yatangajwe n’inshuti magara y’urugo rwa Stromae. Julian Perretta ufatwa nk’inkoramutima ya Stromae ni we watangaje aya makuru mu buryo bwo gushimangira ibimaze iminsi bitangazwa.
Julian Perretta yanditse kuri Instagram ati “Ndi umunyamahirwe kuba inshuti zanjye Coralie Barbier na Stromae bagiye kuba ababyeyi. Uyu muryango ni uw’igikundiro kurusha indi yose. Ndabakunda. Mfite amashyushyu yo kubona uwo muhungu/umukobwa. Ndabifuriza ibyiza. Amashimwe kuri Paul na Coralie.”
Umuhanzi Julian Perretta yari yabanje kwandika avuga ko Stromae na Coralie Barbier bitegura kubyara umuhungu nyuma abantu batangiye kuvuga ko bashimishijwe n’uko uyu muryango ugiye kubona ‘Stromae wa kabiri’ yahise ahanagura ubutumwa bwe yandika bundi bushya.
Stromae[Paul Van Haver] na Coralie Barbier bahuye bwa mbere mu mwaka wa 2012. Icyo gihe Coralie Barbier yahise atangira gukora akazi ko kwambika Stromae gusa uko imyaka yagiye ishira niko ubumwe bwabo bwaje kuvamo urukundo.
Stromae w’imyaka 32 yarushinganye na Coralie Barbier tariki ya 12 Ukuboza 2015 mu muhango wabereye i Malines mu Ntara ya Antwerp mu Bubiligi. Bakoze ubukwe nyuma y’imyaka itatu yari ishize bakundana banakorana bya hafi mu buhanzi.


text:
Ikanzu zibera abantu banini zo kujyana ku kazi
Abantu banini bagira ubwoko bw’amakanzu yihariye ababera ku buryo umubona ugasanga ubunini bwe butakigaragara ahubwo ukabona ko bijyanye nuko ateye.
Dore amafoto agaragaza ubwoko butandukanye bw’amakanzu abera abantu banini
Ikanzu ya 1
Ikanzu ya 2
Ikanzu ya 3
Ikanzu ya 4
Ikanzu ya 5
Ikanzu ya 6
Photo : google
Gracieuse Uwadata
Ibitekerezo byanyu
-
-
-
-
jye ndashimira agasaro kubw’inkuru nziza mutugezaho ariko ndanatanga igitekerezo : ntekereza ko inkuru nkiyi iri no murwego rwo kwamamaza, ariko kutubwira ngo hamagara ziriya numero za tel bakurangire aho uzisanga mbona atari byiza na gatio. jye mbona mwagiye muturangira aho iduka rifite iyo myenda riherereye, ndetse byakarusho mukatubwira nibiciro. naho guhamagara byo mbona wapi
-
-
-


text:
Rutsiro:Barashimira Imbuto Foundation yabubakiye urugo mbonezamikurire
Yanditswe na IYAREMYE YVES
Abaturage bo mu murenge wa Kivumu mu karere ka Rutsiro, barishimira ko imikurire y’abana babo igiye kurushaho kuba myiza, kuko begerejwe urugo mbonezamikurire y’abana bato, bubakiwe n’Umuryango Imbuto Foundation.
Uru rugo mbonezamikurire y’abana bato rwa Karambi rwatashywe ku mugaragaro ku wa 9 Nyakanga 2018, ruzakira abana bagera ku 120. Ni igikorwa remezo abaturage bavuga ko kizagira akamaro gakomeye mu guteza imbere imikurire y’abana.
Musengimana Jeanne, umwe mu bafite abana barererwa muri uru rugo, yagize ati “Turashima uburyo twahawe urugo mbonezamikurire, nta bwo twari tuzi ko ibyiza nk’ibi byatugeraho ubuzima bwacu bwamaze guhinduka.
Ubu tubona aho dusiga abana bacu bakitabwaho tubigizemo uruhare, natwe tukabona uko twita ku zindi gahunda ziduteza imbere.”
Akomeza avuga ko kugira urugo mbonezamikurire hafi byatumye bahabwa amahugurwa agamije gutegura indyo yuzuye, ndetse banahabwa umwanya wo guhugurwa ku mibanire barwanya amakimbirane, bakaba bizeza ko imikurire y’abana igiye kurushaho kugenda neza.
Umuyobozi Mukuru w’Umuryango Imbuto Foundation, Umutoni Sandrine, avuga ko uru rugo mbonezamikurire rw’ikitegererezo ruri muri gahunda yo guhigura umuhigo Madamu Jeannette Kagame yahize ubwo yari mu karere ka Rutsiro muri Mutarama 2018, aho yari yiyemeje guteza imbere imikurire y’abana.
Yakomeje agira ati “Ndashima ababyeyi kuko ari ari bo bafatanyabikorwa ba mbere kuko turafatanya kwita ku bana babo, gusa mbasaba gukomeza gushyira imbaraga mu kwita ku bana cyane ko igiti kigororwa kikiri gito.
Intego yo gutangiza urugo mbonezamikurire ni ugufasha mu gutegura neza ahazaza h’igihugu, dutegura neza abana bakiri bato, ndasaba ko uri rugo buri wese arugira urwe akarwitaho kandi akaruba hafi.”
Ubuyobozi bw’Akarere ka Rutsiro buvuga ko uru rugo ruzabakura ku mwanya mubi bari bariho mu kugira abana bagwingiye, na bo bakajya mu turere dufite abana bake bagwingiye, ndetse hagakomeza gukorwa ibishoboka byose kugeza ubwo nta mwana n’umwe uzongera kugwingira.
Guverineri w’Intara y’Iburengerazuba Munyantwari Alfonse ataha ku mugaragaro urugo mbonezamikurire rw’ikitegerezo mu karere ka Rutsiro yashimiye uburyo Imbuto Foundation bafashe iya mbere mu gutekereza kuri iki gikorwa yemeza ko kiganisha ku hazaza heza h’igihugu gusa asaba buri muryango kugira urugo rwe urugo mbonezamikurire.
Guverineri w’Intara y’Iburengerazuba Munyantwari Alphonse, yasabye abagize umuryango gukomeza kurangwa n’ubufatanye mu kwiteza imbere no guharanira imikurire myiza y’abana.
Yavuze ko bikwiye ko urugo rw’umunyarwanda wese ruba urugo mbonezamikurire, bikaba umuhigo, buri wese akemera kwigishwa, guhugurwa, ibyo yabonye mu rugo mbonezamikurire akabishyira mu rugo rwe.
Yakomeje agira ati “Umwana uzi ubwenge bamusiga yinogereza, twatashye urugo mbonezamikurire ariko abafatanyabikorwa bakwiye kuzagaruka tubagaragariza uko buri muryango wabaye urugo mbonezamikurire kuko ni mu nyungu z’abana bacu.
Umubyeyi ushaka gusaza neza arera neza abana yabyaye, abana bacu bitaweho mu rugo mbonezamikurire bataha bagasanga n’iwacu ari ko bimeze, igihugu cyacu cyazaba gifite ahazaza heza.”


text:
Kuri uyu wa Gatanu tariki 10 Ugushyingo 2017, Umuryango w’Abaprotestanti mu Rwanda (CPR) uzizihiza isabukuru y’imyaka 500 y’ivugurura mu itorero rya Kristu ku isi, nyuma y’aho Martin Luther wari umupadiri yitandukanyije na Kiliziya Gatulika akajya gutangiza idini ry’Abaprotestanti cyangwa se abahakanyi batemera imwe mu myemerere yo muri Kiliziya.
Ibirori byo kwizihiza Isabukuru y’imyaka 500 Martin Luther akoze amateka yahinduye byinshi mu myemerere y’abatuye isi, bizabera muri Dove Hotel ku Gisozi kuri uyu wa Gatanu nk’uko byashimangiwe na Rugambage Samuel, Umunyamabanga Mukuru wa CPR, wavuze ko ubusanzwe ibyo birori bijya biba tariki ya 31 Ukwakira, ariko igihugu gishobora guhitamo indi tariki bitewe na gahunda zindi zihari.
Mu kiganiro abayobozi ba CPR baherutse kugirana n’abanyamakuru, Bishop Alexis Birindabagabo uyobora uyu muryango, yavuze ko mu birori byabo badaheza ndetse na Kiliziya Gatolika bajya bayitumira kandi ikitabira. Ibi byanashimangiwe na Rugambage Samuel, Umunyamabanga Mukuru wa CPR, washimangiye ko n’ubwo bakomoka kuri Kiliziya Gatolika, kuyitumira atari ukwivuguruza ahubwo ngo ni ukubahana no kuzuzanya kuko bose bahuzwa na Bibiliya.
Abayobozi ba CPR mu kiganiro n’abanyamakuru basobanura iby’ibirori byo kwizihiza isabukuru y’imyaka 500 ishize habaye amavugurura mu Itorero rya Kristo
Tariki ya 31 Ukwakira 1517 nibwo habaye ivugurura mu Itorero rya Kristo bikozwe na Martin Luther, bikaba byarabereye i Wittenberg mu Budage mu cyiswe “La Reforme Protestante”.
IBINTU BY’INGENZI WAMENYA KURI MARTIN LUTHER:
“Hari abavuga ko nta wundi muntu mu mateka wigeze yandikwaho byinshi cyane nk’ibyanditswe kuri Martin Luther, keretse umutware we Yesu Kristo.” Ibyo ni ibyanditswe n’ikinyamakuru cyitwa Time. Ibyo Luther yavuze n’ibyo yakoze byagize uruhare mu kuzana ibitekerezo byo mu rwego rw’idini by’Ivugurura, bavuga ko byari “ihinduka rikomeye cyane mu mateka y’abantu.” Nguko uko yanagize uruhare mu ihinduka ry’imyumvire yo mu rwego rw’idini ndetse no mu ihinduka rikomeye ry’amateka yo ku mugabane w’u Burayi. Ni na we kandi washyizeho urufatiro rw’imyandikire yemewe y’ururimi rw’Ikidage. Bibiliya yahinduwe na Luther na n’ubu ni yo abenshi mu bantu bakoresha ururimi rw’Ikidage bifashisha.
Martin Luther yari muntu ki? Byaje kugenda bite kugira ngo agire ingaruka nka ziriya ku mibereho y’Abanyaburayi?
Luther yavukiye i Eisleben ho mu Budage, mu mwaka wa 1483. N’ubwo bwose se yakoraga mu kirombe bacukuragamo ubutare, yashoboye kubona amafaranga ahagije kugira ngo Martin Luther yige mu mashuri meza. Mu mwaka wa 1501, Martin Luther yagiye kwiga muri Kaminuza ya Erfurt. Mu bubiko bw’ibitabo bwo muri iyo Kaminuza ni ho yasomeye Bibiliya ku ncuro ya mbere. Yagize ati “icyo gitabo cyaranshimishije cyane ndetse narifuzaga nti ‘icyampa umunsi umwe nanjye nkazagira amahirwe yo gutunga igitabo nk’iki.’ ”
Ageze mu kigero cy’imyaka 22, Luther yagiye mu kigo cy’abihaye Imana cy’i Erfurt cyitiriwe Augustin. Nyuma yaje kujya kwiga muri Kaminuza ya Wittenberg, ahakura impamyabumenyi ihanitse mu bya tewolojiya. Luther yumvaga ko Imana itazigera imwemera ndetse rimwe na rimwe yajyaga yumva yihebye kubera ko umutimanama we wamuciraga urubanza. Icyakora kwiyigisha Bibiliya, gusenga ndetse no gutekereza ku byo yasomye byamufashije kurushaho gusobanukirwa uko Imana ibona abanyabyaha. Luther yasobanukiwe ko kwemerwa n’Imana umuntu atabikorera, ahubwo ko abafite ukwizera bose babiheshwa n’ubuntu bw’Imana butagira akagero. (Abaroma 1:16; 3:23, 24, 28.)
Mbese Luther yabwiwe n’iki ko iyo myumvire ye mishya ihuje n’ukuri? Professeur Kurt Aland, umuyobozi w’ikigo gikora ubushakashatsi ku Isezerano Rishya, yaranditse ati “yasomye Bibiliya yose uko yakabaye kandi ayitekerezaho kugira ngo amenye niba ubwo bumenyi bushya yari yungutse buhuza n’ibindi bintu Bibiliya ivuga, maze asanga bihuza ahantu hose.” Inyigisho ivuga ko umuntu adaheshwa agakiza n’imirimo runaka yakoze cyangwa penetensiya yahawe, ko ahubwo agaheshwa no kwizera, yakomeje kuba inyigisho y’ifatizo mu nyigisho za Martin Luther.
Yarakajwe n’indurugensiya
Imyumvire ya Luther ku birebana n’ukuntu Imana ibona abanyabyaha yatumye agirana amakimbirane na Kiliziya Gatolika y’i Roma. Muri icyo gihe abantu benshi bizeraga ko nyuma yo gupfa abanyabyaha bagombaga guhabwa igihano mu gihe runaka. Icyakora bavugaga ko icyo gihe cyashoboraga kugabanywa n’indurugensiya papa yahaga umuntu wese utanze amafaranga. Abantu bagurishaga indurugensiya, urugero nka Johann Tetzel wakoreraga Arikiyepiskopi wa Mainz witwaga Albert, yakoraga ubwo bucuruzi burimo inyungu bwo kugurisha indurugensiya muri rubanda rwa giseseka. Abenshi babonaga ko indurugensiya ari nk’ubwishingizi bw’ibyaha bazakora mu gihe kiri imbere.
Luther yarakajwe cyane n’ubwo bucuruzi bw’indurugensiya. Yari azi ko umuntu adashobora kugura n’Imana. Ku muhindo wo mu mwaka wa 1517, yanditse ibirego 95 bizwi cyane, arega kiliziya ko yakoreshaga nabi ububasha yari ifite mu by’ubukungu, inyigisho no mu by’idini. Luther yoherereje kopi z’ibyo birego Arikiyepiskopi wa Mainz witwaga Albert, ndetse abyoherereza n’izindi ntiti zitandukanye. Yashakaga ko habaho ivugurura; ntiyashakaga kwivumbura kuri kiliziya. Abahanga benshi mu by’amateka bavuga ko Ivugurura ryatangiye mu mwaka wa 1517 cyangwa nyuma yaho gato.
Luther nta bwo ari we wenyine winubiraga amakosa ya kiliziya. Imyaka ijana mbere y’aho, Jan Hus wo muri Repubulika ya Tchèque, waharaniraga ko ibintu byahinduka mu rwego rw’idini, yari yararwanyije ubucuruzi bw’indurugensiya. Uwitwa John Wycliffe w’Umwongereza yari yaragaragaje mbere ya Hus ko imigenzo imwe n’imwe yo muri kiliziya itari ihuje n’ibyanditswe. Abandi bantu babayeho mu gihe kimwe na Luther ari bo Erasmus w’i Rotterdam na Tyndale wo mu Bwongereza basabye ko habaho ivugurura. Ariko inyandiko za Luther ni zo zamenyekanye cyane kandi zigera kure kurusha iz’abandi bose, kuko we yifashishije imashini icapa yahimbwe na Johannes Gutenberg wo mu Budage.
Iyo mashini icapa ya Gutenberg yatangiye gukoreshwa i Mainz mu mwaka wa 1455. Mu ntangiriro z’imyaka ya 1500, mu mijyi 60 yo mu Budage hariyo imashini zicapa, no mu yindi mijyi 12 yo mu bindi bihugu by’i Burayi. Ku ncuro ya mbere mu mateka y’abantu, abaturage bashoboraga kumenya amakuru abashishikaje mu buryo bwihuse. Abantu bacapishije ku mashini bya birego 95 bya Luther baranabikwirakwiza, ariko birashoboka ko nta ruhushya yari yabibahereye. Ikibazo cy’ivugurura muri kiliziya nticyari kikiri ikibazo cyihariwe na bamwe. Cyahindutse ikintu kigibwaho impaka n’abantu benshi maze Martin Luther ahita ahinduka ikimenywabose mu Budage.
“Izuba n’ukwezi” bigira icyo bikora
Hari hashize ibinyejana byinshi u Burayi butegekwa n’ubutegetsi bubiri bwari bufite ingufu: Ubwami Butagatifu bw’Abaroma na Kiliziya Gatolika y’i Roma. Hanns Lilje, wigeze kuba perezida w’umuryango wa Fédération Luthérienne Mondiale asobanura ko “umwami w’abami hamwe na papa bari bunze ubumwe nk’izuba n’ukwezi.” Icyakora, byari bigoye kumenya uwari izuba cyangwa uwari ukwezi. Mu ntangiriro z’imyaka ya 1500, ubwo butegetsi bwombi bwari bwaratangiye gutakaza ingufu. Byagaragaraga ko hari ibintu byari bigiye guhinduka.
Papa Léon wa X yagize icyo avuga kuri ibyo birego 95, ashyira iterabwoba kuri Luther amubwira ko bazamuca muri kiliziya natisubiraho. Luther yaramusuzuguye maze atwikira mu ruhame urwandiko papa yamwandikiye, ndetse asohora n’izindi nyandiko zashishikarizaga ibikomangoma kuvugurura kiliziya kabone n’aho papa yaba atabibahereye uburenganzira. Mu mwaka wa 1521, Papa Léon wa X yaciye Luther muri kiliziya. Igihe Luther yajuriraga avuga ko yarenganye, Umwami w’abami Charles wa V yaramuhamagaje ngo aze yisobanure imbere y’inteko y’ibikomangoma i Worms. Urugendo rw’iminsi 15 Luther yakoze muri Mata 1521 ava i Wittenberg ajya i Worms, rwari nk’urw’umwami utabarukanye insinzi. Abaturage bose bari bamushyigikiye kandi abaturage b’imihanda yose bashakaga kumureba.
Ageze i worms, Luther yagiye kwisobanura imbere y’umwami w’abami, ibikomangoma ndetse n’uwari uhagarariye papa. Jan Hus na we yari yarisobanuye imbere y’inteko nk’iyo i Constance mu mwaka wa 1415 nyuma bamutwikira ku giti. N’ubwo abari bahagarariye kiliziya ndetse n’ibikomangoma bari bamuhanze amaso, Luther yanze kwivuguruza ngo keretse abamurwanyaga bamwemeje ko yibeshye bahereye kuri Bibiliya. Ariko nta n’umwe wabashije kumuhiga mu bumenyi bw’Ibyanditswe. Inyandiko bise Iteka ry’i Worms ni yo yatanze umwanzuro w’urwo rubanza. Iryo teka ryavuze ko Luther ari ikigande kandi ko inyandiko ze ziciwe. Kuko yari yaraciwe na papa n’umwami w’abami amaze kumwita ikigande, ubuzima bwe bwari mu kaga.
Hanyuma habaye ibintu bitunguranye byatangaje abantu cyane. Ari mu nzira asubira i Wittenberg, Luther yashimuswe n’abantu bari batumwe n’umugiraneza Frederick de Saxon, ashaka kuyobya uburari kugira ngo abanzi be badakomeza kumushakisha. Ibyo byatumye Luther acika abanzi be. Baramujyanye bamuhisha mu ngoro y’i Wartburg yari ahantu hitaruye; agezeyo atereka ubwanwa ariyoberanya, asigara azwi ku izina ry’umutware witwaga Junker Jörg.
Abantu bashakaga Bibiliya ya Nzeri ari benshi
Mu mezi icumi yakurikiyeho, Luther yari yihishe muri ya nzu y’umutamenwa y’i Wartburg kuko yahigwaga n’umwami w’abami hamwe na papa. Hari igitabo gisobanura kigira kiti “mu gihe yari ari i Wartburg, ni bwo yanditse ibitabo byinshi mu buzima bwe bwose” (World Heritage). Aho ni na ho yahinduriye inyandiko ya Erasmus y’Ibyanditswe bya Kigiriki mu Kidage, kikaba cyari kimwe mu bintu bihambaye yakoze. Kubera ko batigeze bashyiraho izina rya Luther wayihinduye, iyo Bibiliya yacapwe muri Nzeri 1522 yaje kwitwa Bibiliya ya Nzeri. Yaguraga amafaranga angana n’umushahara w’umwaka w’umukozi wo mu rugo. Ariko, ibyo ntibyabujije ko iyo Bibiliya ya Nzeri ishakwa n’abantu benshi cyane. Mu mezi cumi n’abiri, iyo Bibiliya yasubiwemo incuro ebyiri hacapwa kopi 6.000, ndetse mu myaka 12 yakurikiyeho iyo Bibiliya yasubiwemo incuro zigera kuri 69.
Mu mwaka wa 1525, Martin Luther yashyingiranywe na Katharina von Bora, wahoze ari umubikira. Katharina yari azi kwita ku by’urugo kandi yari ashoboye kwita ku bibazo byaterwaga n’uko umugabo we yagiraga ubuntu. Uretse umugore n’abana batandatu, umuryango wa Luther waje kwakira incuti, intiti, n’izindi mpunzi. Mu myaka ya nyuma y’ubuzima bwe, Luther yari umujyanama wubashywe cyane, ku buryo intiti zabaga zaje iwe zazaga zitwaje amakaramu n’impapuro byo kwandikaho inama ari buzihe. Izo nyandiko zabumbiwe hamwe mu gitabo cyiswe Luthers Tischreden (Ibiganiro Luther yavugiraga ku meza). Hashize igihe icyo gitabo gifite umwanya wa kabiri nyuma ya Bibiliya mu byasomwaga cyane mu rurimi rw’Ikidage.
Yari umuhinduzi w’umuhanga kandi yanditse ibitabo byinshi
Luther yarangije guhindura Ibyanditswe bya Giheburayo mu mwaka wa 1534. Yari afite ubuhanga bwo guhuza imyandikire, injyana no guhitamo amagambo. Ibyo byatumye haboneka Bibiliya yumvikana neza kuri rubanda rusanzwe. Luther yanditse avuga ku buryo yakoresheje ahindura. Yagize ati “twaganiriye n’umubyeyi mu rugo iwe, tuganira n’abana mu muhanda ndetse n’umuturage usanzwe mu isoko, dutega amatwi twitonze twumva uko bavuga, maze duhindura dukurikije uko bavugaga.” Bibiliya ya Luther yaje kuba urufatiro rw’amategeko y’imyandikire y’ururimi yaje kwemerwa hose mu Budage.
Luther ntiyari afite ubuhanga bwo guhindura gusa, ahubwo yari n’umwanditsi w’umuhanga. Bavuga ko mu gihe cyose yamaze yandika, yasohoraga inyandiko buri byumweru bibiri. Zimwe muri izo nyandiko zarimo amakare nk’aya nyirazo. N’ubwo inyandiko ze za mbere zari zirimo imvugo ityaye, nta bwo imvugo ye yigeze igabanya ubukana uko Luther yagendaga asaza. Inyandiko ze za nyuma zo zagendaga zirushaho kugira ubukana. Hari igitabo kivuga ko ibyo Luther yanditse bigaragaza “ubukana bwe bw’indengakamere” hamwe no “kubura ukwicisha bugufi n’urukundo,” ndetse n’ “ibyiyumvo bikomeye yari afite byo kumva ko yatumwe n’Imana.”—Lexikon für Theologie und Kirche (Inkoranyamagambo ya tewolojiya na Kiliziya).
Igihe intambara y’abaturage yarotaga maze abantu benshi bakicwa mu turere twategekwaga n’ibikomangoma, babajije Luther icyo atekereza kuri iyo myivumbagatanyo. Mbese abaturage bari bafite impamvu yumvikana yo kwivumbura kuri abo bategetsi babo? Luther ntiyigeze ashaka kwikundisha kuri abo baturage ngo atange igisubizo cyari gushimisha abenshi muri bo. Yizeraga ko abagaragu b’Imana bagombye kumvira abategetsi (Abaroma 13:1). Luther yavuze atabiciye ku ruhande ko iyo myivumbagatanyo igomba guhoshwa hakoreshejwe ingufu. Yagize ati “ubishoboye wese abasogote, abarwanye, abice.” Hanns Lilje yavuze ko icyo gisubizo cyatumye Luther atakaza “abenshi mu bantu bari bamushyigikiye icyo gihe.” Ikindi kandi, inyandiko Luther yanditse ku Bayahudi banze guhindukirira Ubukristo, cyane cyane iyo yise On the Jews and Their Lies (Abayahudi n’ibinyoma byabo), yatumye benshi bavuga ko uwanditse ibyo bitabo yangaga Abayahudi.
Umurage Luther yasize
Ivugurura ryatangijwe n’abantu nka ba Luther, Calvin na Zwingli, ryatumye havuka imyumvire mishya yo mu rwego rw’idini bise Ubuporotesitanti. Umurage w’ingenzi Luther yasigiye Ubuporotesitanti ni inyigisho ye y’ibanze y’uko ukwizera ari ko gutuma umuntu yemerwa n’Imana. Buri ntara yo mu Budage yategekwaga n’igikomangoma yashyigikiraga Abaporotesitanti cyangwa Abagatolika. Ubuporotesitanti bwarakwirakwiriye kandi bushyigikirwa n’abantu benshi bo mu Bihugu byo mu majyaruguru y’i Burayi, mu Busuwisi, mu Bwongereza no mu Buholandi. Ubu hari Abaporotesitanti babarirwa muri za miriyoni amagana.
Abenshi mu bantu batemera imyizerere ya Luther yose n’ubu baracyamwubaha. Mu cyahoze ari Repubulika Iharanira Demokarasi y’u Budage, yari ikubiyemo n’intara za Eisleben, Erfurt, Wittenberg, Wartburg; mu mwaka wa 1983 bizihije isabukuru y’imyaka 500 Luther amaze avutse. Ibyo bihugu by’Abasosiyalisiti byemeje ko ari umuntu ukomeye mu mateka n’umuco byo mu Budage. Ikirenze ibyo, umuhanga mu bya tewolojiya w’Umugatolika wo mu myaka ya 1980, yavuze mu magambo make ingaruka Luther yagize ku bantu agira ati “nta muntu wabayeho nyuma ya Luther wahwana na we.” Professeur Aland yaranditse ati “buri mwaka handikwa nibura ibitabo bishya 500 bivuga kuri Martin Luther cyangwa ku Ivugurura; kandi byandikwa hafi mu ndimi zose zikoreshwa cyane kurusha izindi ku isi.”
Martin Luther yari azi ubwenge cyane, akabasha kwibuka ibintu byinshi cyane; yari intyoza mu magambo kandi yagiraga umwete cyane mu kazi. Ntiyihanganiraga na gato ibyo yabonaga ko ari uburyarya: byamuteraga ishozi kandi yahitaga agira icyo akora. Muri Gashyantare 1546, ubwo Luther yari i Eisleben aryamye agiye gupfa, incuti ze zamubajije niba agitsimbaraye ku myizerere yigishije abandi. Yarashubije ati “yego.” Luther yarapfuye ariko abantu benshi baracyakomeye ku myizerere ye.


text:
- Mubwire ko ari mwiza: Numubwira ko ari mwiza bizatuma abona ko ugira igihe cyo kumwitegereza, n’uko bimutere akanyamuneza amwenyure
- Mufate ukuboko: Niba uri kugendana n’umukobwa cyangwa se mwicaranye, ujye ugerageza umufate akaboko kuko bizatuma yumva ko muri kumwe yemwe azumva ko ntacyabatanya bityo bimugarurire ibyishimo.
- Musome mu ruhanga
- Jya umubwira ko umukunda buri munsi
- Niba afite agahinda, gerageza umubwire ko afite agaciro mu buzima bwawe kandi ko ibya mubabaje bitagomba kumuheza mu bwigunge.
- Jya umushimira niba agukoreye agakorwa gato, kuko icyo kintu gito kiba gisobanura ibintu byinshi.
- Muririmbire akaririmbo n’iyo waba nta jwi ryiza ufite
- Mwandikire utubaruwa
- Mukore mu musatsi
- Muterure mukine ibyo gukirana
- Musohokane mwicare ahantu mu busitani muganire
- Muganirize umubwire inkuru n’inzenya zisekeje
- Rimwe na rimwe ujye umureka asinziririre mu gituza cyawe.
Ibintu Bituma Umukobwa Yishima
- Mubwire ko ari mwiza: Numubwira ko ari mwiza bizatuma abona ko ugira igihe cyo kumwitegereza, n’uko bimutere akanyamuneza amwenyure


text:
Ubukana bw’inyamaswa ziboneka mu mashyamba ndetse n’ahandi ku Isi buba butandukanye. Hari inyamaswa bivugwa ko zikaze cyane ndetse akenshi zitabasha kwihanganira kubona umuntu azica mu maso akagenda amahoro.
IGIHE yakusanyije ibintu ibintu bitandukanye byafasha umuntu wahuye n’inyamaswa eshanu zikaze cyane uko zashyizwe ku rutonde.
1. Ingona
Ingona ni yo nyamaswa iza ku mwanya wa mbere mu zikaze cyane. Iyi nyamaswa iba mu mazi nubwo rimwe na rimwe iza ku nkombe kota izuba ndetse ikaba (...)
Ubukana bw’inyamaswa ziboneka mu mashyamba ndetse n’ahandi ku Isi buba butandukanye. Hari inyamaswa bivugwa ko zikaze cyane ndetse akenshi zitabasha kwihanganira kubona umuntu azica mu maso akagenda amahoro.
IGIHE yakusanyije ibintu ibintu bitandukanye byafasha umuntu wahuye n’inyamaswa eshanu zikaze cyane uko zashyizwe ku rutonde.
1. Ingona
Ingona ni yo nyamaswa iza ku mwanya wa mbere mu zikaze cyane. Iyi nyamaswa iba mu mazi nubwo rimwe na rimwe iza ku nkombe kota izuba ndetse ikaba iboneka no mu Rwanda; iyo ibonye umuntu iba isa n’uko wabona baguteguriye ameza ariho ibyo kurya wari ukumbuye cyane. Bivuze ko iyo irabutswe ikiremwa muntu ikora ibishoboka byose ngo imurye, nubwo hari abavuga ko itamurya ahubwo imutegesha isazi.
Ugize ibyago byo gukurikirwa n’ingona uri mu mazi hafi y’inkombe, ugirwa inama yo kwihutira kujya ku butaka kuko ngo n’ubwo ibasha kugenda ku butaka, ntigira umuvuduko nk’uwo igira iyo iri mu mazi.
Ubaye uri mu Nyanja hagati ntaho guhungira ufite, ushobora kwifashisha ibikoresho runaka byakora urusaku rukabije kuko amatwi y’ingona ntiyihanganira urusaku rwinshi, bityo uzabasha gukiza amagara yawe.
2. Imvubu
Urubuga askmen.com ruvugako umubare w’abantu bicwa n’imvubu muri Afurika uruta uwo izindi nyamaswa zose zica zishyize hamwe. Nubwo igaragara nk’idakaze kuko wenda ari nini, wakwibwira ko ari inebwe, imvubu ni inkazi cyane ndetse igira umuvuduko mwinshi.
Iramutse ikwirukankanye ngo ikugirire nabi, hari uburyo bubiri wayihungamo nta ntwaro ukoresheje: kwurira igiti cyangwa se kwitegereza inzira yiruka iganamo bityo ugahindura wihuse kuko ngo imvubu ntizijya zoroherwa no guhindura amayira. Imvubu ni imwe mu nyamaswa ziboneka muri Pariki y’Akagera.
3. Requin/Shark
Izi nyamaswa ziri mu bwoko bw’amafi manini; ntiziboneka mu Rwanda. Requins/sharks zifite amenyo atyaye cyane ari nayo zifashisha mu kuvutsa abantu ubuzima. Zifatwa nk’ingome cyane kuko mu by’ukuri ntiziryoherwa n’inyama y’umuntu ahubwo zinezezwa gusa no gucagagura umuntu zikamubona yashwanyaguritse.
Ugize ibyago ugahura na yo ugirwa inama zitandukanye zirimo gusohoka mu mazi kugira ngo yo nikureba ibone uri ikindi kiremwa kinini cyane. Ushobora kandi kogera hejuru y’amazi ariko ukubita amaguru n’amaboko cyane kuburyo haza akavuyo mu mazi ibyo ngobiyibuza kukureba neza.
Ikindi ni ukugerageza kuyireba mu maso ugahumeka ukora ibipurizo. Ushobora kuyibuza kukwica ariko amahirwe yo gukomeretswa yo aba ari menshi.
4. Inzovu
Inzovu ni inyaryenge cyane. Kimwe n’imvubu, iyi nyamanswa ikunda cyane ibyana byayo ndetse iyo ubyegereye uba uri kuyikora mu bwonko. Ugize amahirwe make yo guhura nayo ku buryo yakugirira nabi, ugirwa inama yo kwiruka ukora uruziga kuko ngo yo birayigora nubwo izwiho umuvuduko mwinshi cyane. Indi nama ni ukwiruka werekeza mu cyerekezo cy’umuyaga ushakisha uko wakwihisha inyuma y’igiti.
5. Intare
Intare ni Umwami w’ishyamba si ibanga irakaze. Inama ya mbere yagufasha kuyicika itakuriye ni ugukora ibintu bitandukanye n’ibyo umutima wawe ukubwira. Aho kwiruka, hagarara; aho guhumbaguzwa, yirebe mu maso. Abahanga bagereranya intare n’ipusi naho umuntu bakamugereranya n’imbeba. Gerageza rero ukore umukino w’injangwe n’imbeba. Hanyuma usakuze bishoboka, utibagiwe kumanika amaboko umeze nk’umuntu wasaze. Uzagenda wegera inyuma gahoro gahoro, izagera igihe yo iguhunge.
Niba ari nijoro ufite itoroshi, yimurike mu maso ugerageze gusubira inyuma gahoro gahoro kandi ugenda ku murongo ugororotse kugeza ugeze mu modoka cyangwa ahandi wabona ubwihisho.


text:
Umunyeshuri yakoze "Pfundura ukarabe" yifashishwa mu kurwanya umwanda
Abanyeshuri biga mu ishuri rya Collège St Bernard riherereye i Kansi mu Karere ka Gisagara batangiye gutekereza kwihangira imirimo bagendeye ku masomo biga.
Ubusanzwe iryo shuri ry’abakobwa gusa rikanayoborwa n’Ababikira ryigisha abanyeshuri mu cyiciro rusange n’ishami rya siyansi ryigisha Ubugenge, Ubutabire n’imibare (PCM).
Umunyeshuri witwa Claire Tuyisabe, wiga mu mwaka wa gatandatu agendeye kuri siyansi yize yakoze igikoresho cyo kwifashisha mu gukaraba cyiswe “Pfundura Ukarabe”.
Mu gukora icyo gikoresho yifashishije icupa rinini ryashizemo amazi yatoboye akenge gato ahagana mu ndiba y’icupa.
Iryo cupa aryuzuza amazi ubundi agapfundikira amazi ntameneke. Ushaka gukaraba arapfundura, amazi akanyura muri ka kenge agakaraba. Uko umuntu apfundura cyane niko amazi yiyongera.
Tuyisabe avuga ko yakoze icyo gikoresho agendeye ku mahame y’umuhanga mu Bugenge witwa Pascal, avuga ko amazi atemba bitewe n’uko icyo arimo cyakubaganijwe.
Agira ati “Ntekereza ko uko nzakomeza kwiga siyansi nzagenda nunguka ubundi bumenyi buzatuma mbasha kugira ikintu mpimba cyazatuma nibeshaho ntarinze gushaka akazi.”
Ku itariki ya 22 Ukwakira 2017, ubwo ishuri rya Collège St Bernard ryerekanaga ibyo rimaze kugeraho, abandi banyeshuri batandukanye biga muri iryo shuri bagaragaje ubuhanga bwo gukora ibintu bitandukanye bifashishije siyansi biga mu ishuri no ku muco.
Bamwe muri bo bakoze udukapu dutangwamo impano abandi bakora inigi bifashishije impapuro zikomeye bazingazinze. Hari n’uwaboshye imisambi ikoze mu birere.
Abanyeshuri batatu biga mu mwaka wa mbere ari bo Marie Mariette Irakoze, Ange Agasaro Gaju na Winnie Merveille Micomyiza bakoze siraje ihanaguzwa inkweto z’umukara.
Bayikoze bifashishije amakara basekuye bakayayungurura bakongeramo amavuta y’ubuto na peterori.
Irakoze, ari na we wazanye icyo gitekerezo avuga ko yabyumvanye mukuru we wigaga mu ishami rya siyansi ryitwa PCB maze nawe ashaka uburyo abishyira mu bikorwa.
Agira ati “N’ubwo ntakora siraje, numva hari ikintu nzakora, nkagishyira ku isoko abantu benshi bakazajya bangurira.”
Aritemi Ndahayo ushinzwe Laboratwari muri Collège St Bernard avuga ko atahamya ko iriya siraje yujuje ubuziranenge 100% kuko atigeze abona umwanya wo kuyipima.
Agira ati “Bariya bana ni njye wabahaye ibikoresho, ariko sinakurikiranye ibyavuye mu byo bakoze. N’ubwo siraje yabo yaba itujuje ubuziranenge, iyi ni intangiriro twashyigikira. Bashobora kuzagera ku kintu gifatika.”
Guverineri Mureshyankwano Marie Rose, wari witabiriye ibyo birori yashimiye abanyeshuri abasaba gukomeza gushyira mu bikorwa ibyo abarezi babigisha.
Ibitekerezo ( 2 )
Aba bana bakomerezea aho kabsa science izabafasha
Aba bana bafite ubushake bwo kumenya nibakomereze aho. gusa nabonye iyo abana bamaze kugera hejuru bwa bushake bari bafite bakiri muri secondaire buhita bugenda . ubanza ari ibintu byinshi batangira gutekereza iyo bageze muri za kaminuza maze ya matsiko bari bafite mbere akaburizwamo na byinshi biba bibarangaza .gusa abandi nabo niko batera imbere nta byinshi baba bazi ahubwo umuntu wese ahera kuri duke. gushaka ni ugushobora


text:
Tariki ya 29/9/2018, mu Murenge wa Muhondo, Akagari ka Musenyi, Umudugudu wa Buhinya, habereye umuganda rusange usoza kwa Nzeri 2018. Ubwo yifatanyaga n’abatuye mu Murenge wa Muhondo Hon.Depite Bitunguramye Diogène, yasabye abaturage kurwanya inyigisho z’amacakubiri mu Muryango ndetse no kwirinda ibiyobyabwenge kuko bibangiriza ubuzima bikanabasubiza inyuma mu iterambere.
Kuri iyi tariki ni nabwo hatangijwe ukwezi ko kuzirikana Ubumwe n’ubwiyunge kuva tariki ya 01-31 Ukwakira 2018. Ku Insanganyamatsiko igira iti: “Duharanire ubumwe n’ubwiyunge mu miryango”.
Hon.Depite Bitunguramye Diogène yavuze ko nubwo hari intabwe imaze guterwa mu bumwe n’ubwiyunge hakiri ibibazo mu miryango aho usanga ingo zirimo amakimbirane ndetse n’abana bakigishwa amacakubiri n’ababyeyi babo.
Yagize ati”Abana bakiri bato tubatoze gukunda igihugu tubarinde inyigisho z’amacakubiri. Mu muryango turifuza ko habaho ubworoherane, ubwubahane, buri wese agakora inshingano ze, abana mufite nimwe mwababyaye ariko ni ugufasha igihugu kurera kuko ni ab’igihugu”
Nyuma yuyu muganda, imiryango 20 yashyikirijwe ihene n’Urwego rwa DASSO ku bufatanye na Kaminuza yigenga ya Kigali (ULK ) muri gahunda yo gufasha abaturage bororaga imbeba za sumbiringi kugira andi matungo magufi yabafasha kwiteza imbere.
Umuhuzabikorwa w’Urwego rwa DASSO mu Karere ka Gakenke, Kanobana Gilbert, yavuze ko iki gikorwa kigamije gukemura ikibazo cy’imibereho myiza y’abaturage cyari kibangamiye abaturage bo muri aka Karere. Yasabye abahawe amatungo magufi kuyafata neza, bakayororera mu biraro birinda kuyashyira mu nzu ndetse mu gihe kiri imbere bakazoroza bagenzi babo.
Umuyobozi wa Kaminuza yigenga ya Kigali, ULK, Dr Karambizi Sylvestre, yavuze ko iyi Kaminuza ifite inshingano zo kwegera abaturage ikabagezaho imirimo myiza ikaba ari yo mpamvu bafashije aba baturage.
Umuyobozi w’Ishami ry’imiyoborere myiza mu Karere ka Gakenke, Nsengimana Oswald, yashimiye ULK igikorwa cyo koroza abaturage, avuga ko bizabafasha kwiteza imbere.
Umwe mu bahawe aya matungo witwa Habumugisha Jean Baptiste, yavuze ko yishimiye ubuyobozi bw’Umurenge wa Muhondo bwamutekerejeho ashimira n’abafatanyabikorwa bayatanze avuga ko azaharanira kwita ku itungo yahawe akaribyaza umusaruro kugeza ubwo azoroza bagenzi be.
Umuganda witabiriwe n’abaturage benshi bo mu Murenge wa Muhondo wari warangiritse ureshya na kilometero 3.6.


text:
Ryangombe yari umuntu ukomeye mu Rwanda; akaba yari n’igitangaza kuko mu bintu yakoraga hari harimo magie, bakaba bavuga ko yaba yarakomokaga m’uburengerazuba bwa Uganda mu karere ka Kitara cya Muliro ni ukuvuga mu majyaguru y’ikiyaga cya Rwicanzige benshi bazi kuri(Lac Edouard).
Igisekuru cye, Ise yitwaga Babinga umwana wa Nyundo, nyina akwitwa Nyiraryangombe, umugore we akitwa Nyirakajumba hakaba ari kungoma ya Ruganzu 2 Ndori. kugirango Ryangombe aze mu Rwanda bavugako yahuriye na Ruganzu mugace ka Bukamba nyuma amwemerera kuza mugihugu.
Nyuma ya Ryangombe abajya kubandwa ifashisha imandwa zikurikira harimo Lyangombe, Mugasa, ,Binego, Ruhanga, Nkonjo, Mashira,Kagoro Umuzana, Nyabirungu.
Umunyoro, Ruhende, n’Intare. ababandwaga babikoraga nijoro rimwe na rimwe , bambaye ubusa babyina indirimbo z’imandwa urugero hari iyo bateraga bavugango ( ” cya nyoko ni rugongo”) ….
Ntitwavuga Ryangombe ngo tureke kuvuga no kuri Nyabingi. Nyabingi ni iki?, yaramaze iki?
Ba Nyabingi bari ukubiri
1.NYABINGI
Nyabingi yamamaye cyane mu karere k’amajyaruguru y’u Rwanda aho ndashaka kuvuga Ruhengeri,Gisenyi. Nawe akaba akomoka mubugande.
Igitsina cye ni umugore bikaba bivugwa ko atigeze agira umugabo cyangwa amugire kuburyo buzwi.
Ariko nyuma yaje gukunda indwanyi yarikomeye yitwaga Ruhinda wa Ruhinda, nyuma ninawe waje kwivugana Nyabingi umugore we.
Nyuma ariko Rulinda yagiye ahura n’ibizazane n’imyaku bitewe n’umuzimu wa Nyabingi wazaga kwihorera.
Icyateye iyo mpamvu bivugwako Rulinda yishe nyabingi kugirango yirongorere undi mugore wari ufite icyubahiro kurusha Nyabingi.
2.Nyabingi
Mu majyaruguru y’igihugu hari irindi zina rya Nyabingi ryahagaragaye.
Ni umukobwa w’inkumi witwaga “Kanzanire” akaba umukobwa w’umuhererezi wo mu muryango wa Gahaya.
Yarakaswe umutwe kw’itegeko rya se kubera ko yibye amabanga ye yaraturutse ku bakurambere ba se.
Nyuma rero umuzimu waje gutera se umusaba ko umuha igihugu cye cya wenyine wakwigengamo, bawuha NDORWA.
Nyuma uwo muzimu wongeye kugaragara mu witwa Rutagirakijuna umugore ubabaye ufite n’ubugome wicaye kunkengero z’umuhanda hagati y’abana babiri ntiyarafite aho ajya kuko umugabowe yari yaramwirukanye, na se adashaka kumwakira yari yuzuye nyabingi ariyo Kanzanire.
Nyuma yaje gusubira kwa se yitwa Nyabingi kubera impamvu navuze haruguru.
Abantu bose baramwubashye kugeza kumwami wa Ndorwa.
Imirimo ye rero mishya yaje kumuteza ibibazo kwa Rwabugiri kugeza ubwo bamuca umutwe bakawohereza umwami w’u Rwanda bamugejeje umutwe imbere utangira kuvuga usaba gusubirana uburengazira bwe.
Rwabugiri yemereye adashidikanya kubera ibyo bintu yarabonye ko umuzimu wa Rutafirakijuna guhinduka Nyabingi no gutegeka Ndorwa nyuma yaje kwihorera.
Nyabingi yaramariye iki abanyarwanda?
Umuntu wabaga afite ibibazo binyuranye yaba hanze cyangwa mu muryango we yitabazaga umwuka utagaragara akaba ariwo ubasha kubona ibyo bibazo.
Uwo mwuka wamwoherezaga kumuhuza na NYABINGI bita (Umugirwa) akaba ariwo ubasha gupfobya no kwirukana iyo myuka mibi.
Uwabaga aje gukora iyo mihango yagombaga kuba yitwaje ibitambo.
dore ibyakorwaga:
– Humiriza
– umugirwa yakiriye ibitambo agiye kumenyesha ukuza kwa nyabingi ” nyabingi arahageze”
– uwaje kuraguza agize ubwoba aratitira cyane
i li li li li
– dore isengesho agiye kuvuga:
Gahorane imana mana y’i Rwanda, gahorane imana nyiri mana
-naje nyakugirimana naje kuvuza impundu ngo mutsindire abanzi ,abagome n’abarozimutsindire abajura kuko urahangamura ntuhangamirwa a yiiiii i yiiii i yiiiii naje nokubaganuza dore ngaya amasaka areze, ibishyimbo uburo nimwakire mubyumve.UBUHORO NYAGASANI naje kubereka abana, abana ni umunani nabo ni abanyu.
-uyu mukobwa mbahaye ajye abategurira nabazaniye y’amaturo tubaturango muturengere nazanye inka y’abakobwa n’ihene y’abakobwa n’intama y’abahetsi ahiiiii , hiiii maze mubyeyi izamababarire ubunkorere uzambwirire ubayobora, azabwirire abo ayobora kubageza ku bayoborwa nibabandi bokwabinego, bokwamugasa, bo kwa Nyakibungo bo kwa Nyabirungu, bo kwa Nkonjo bo kwa Muzana azababwire ati mutuze mutureze kandi muhorane amajyambere twese hamwe bene kanyarwanda tugire imana n’amafaranga.
66,121 total views, 50 views today


text:
Bamwe mu baturage bo mu Karere ka Gatsibo bahuriza ku kuba abadepite (intumwa za rubanda) bategera abaturage ngo bumve ibitekerezo ndetse n’ibibazo byabo babakorere ubuvugizi.
Ubwo itsinda ry’abanyamakuru ryasuraga abaturage b’i Kiramuruzi muri aka karere, bavuze ko baheruka abadepite babasaba amajwi, amatora yarangira ntibongere kubaca iryera nyamara ngo abaturage babafata nk’intumwa zabo zihoraho.
Ndizeye Emmanuel ni umwe muri aba baturage twahuriye ku isoko rya Kiramuruzi, avuga ko ikibazo bagira ari uko babatora ntibagaruke ngo babegere babagezeho ibyifuzo byabo ndetse n’ibibazo abaturage bahura na byo mu mibereho yabo ya buri munsi. Ati “Iyo bamaze gutorwa bahita bigendera iyo za Kigali ntibagaruka”.
Akomeza atanga urugero rwa bimwe mu bibazo, ati “Nk’ubu abacuruzi muri iri soko nta kintu bagikuramo kubera imisoro yiyongereye, ibibazo nk’ibi kimwe n’ibindi babaye babona izo ntumwa zabo bazituma bikigwaho”.
Lucie Nyirampirima nawe ahamya ibi agira ati “Abadepite duheruka tubatora gusa, turashaka kugirango batwegere tubabwire ibitekerezo byacu babidufashemo. Ubu tugize amahirwe kuba muje mwe [abanyamakuru], twe turi ba rubanda rugufi, baba bakwiye kutwegera tukabagezaho ibibazo tuba dufite”.
Akomoza kuri bimwe muri ibyo bibazo, Nyirampirima yagize ati “Nk’ubu abagabo bamwe barakandamiza abagore, umugabo agakandamiza umugore we amafaranga akayakorera ayanywera, nk’ibyo bibazo rero by’abagore ntawe tubona tubibwira, ku bijyanye n’aho kuba dore turi abakene, abafite inzu zishaje ntibabemerera kuvugurura, ngo udashoboye kuvugurura nagende, ese tuzajya hehe, tuba twarabuze rero abatuvuganira”.
Abaturage benshu usanga batazi n’abadepite batoye
Murigo Theogene we avuga ko ibyo abadepite babizeza hari igihe babibagezaho n’igihe batabibagezaho, ati “Nk’ubushize bavugaga ko bazatuvuganira tukabona amashuri n’amashanyarazi ariko ntabyo twabonye, ikindi kandi abadepite tubaheruka tubatora.” Akomeza avuga ko no mu matora yabo yo muri Nzeri 2018 bazatora ngo kuko nyine ari gahunda ya Leta, ati “ubwo tugomba kugendera ku murongo wa politiki leta iba yarashyizeho”.
Si abadepite gusa, n’abajyanama ni uko
Aba baturage bavuga ko uretse n’abadepite, n’abajyanama mu turere n’imirenge bamwe batanabazi kuko batajya bababona bajya kubaganiriza no kumva ibitekerezo byabo.
Umuyobozi w’Akarere ka Gatsibo Gasana Richard avuga ko kutagera ku baturage biri mu nshingano zawe nk’umuyobozi ari umugayo kuko na Perezida wa Repubulika ubwe asura abaturage kenshi, gusa avuga ko kuri iyi manda y’abadepite bagerageje gusura aka karere kenshi binyuze mu makomisiyo babamo.
Umuyobozi w’Akarere ka Gatsibo Gasana Richard
Gusa Gasana asobanura ko mu nzego z’ibanze cyane cyane mu bajyanama ho biri kurushaho kunozwa, yagize ati “Baramanuka ariko ntago bamanuka uko abaturage babyifuza, ariko ni nabyo byuho turimo dufunga, ubu turimo kuganira kugirango tubinoze n’ubwo rimwe na rimwe hazamo imbogamizi”.
Asobanura izo mbogamizi, Meya Gasana yavuze ko hari ubwo usanga abajyanama mu nama njyanama zitandukanye, kubera gushaka imibereho, hari ushobora kuba ari muri Njyanama ya Gatsibo akorera i Kigali, kugirango aze Gatsibo buri gihe bikamugora, cyangwa uri muri Njyanama ya Rusizi akorera i Kigali, kugirango ajyeyo buri cyumweru bikamugora. Gusa agira ati “Ubu twemeje ko nibura muri buri muganda usoza ukwezi buri mujyanama azajya akora iyo bwabaga akajya gukorera umuganda mu murenge yatorewemo akaba ari naho abaturage bamuhera ibitekerezo”.
Mu nama njyanama y’umurenge ndetse n’iy’Akarere niho hafatirwa ibyemezo byinshi ku bikorwa bifiteye akamaro abaturage bo muri urwo rwego, abajyanama bakaba bafite mu nshingano kugera ku baturage bakumva ibyifuzo byabo bakanabishingiraho mu ifatwa ry’ibyemezo.